ТОШПУЛАТ РАХМАТУЛЛАЕВ СОГДИАНА: ЮНИСЕФ мактаб ўқувчиларини тозаликка ўргатмоқда\nТадбирда сўзга чиққан ЮНИСЕФ маслаҳатчиси Баҳодир Раҳимов, Халқ таълими вазирлиги етакчи мутахассиси Зинаида Ким лойиҳанинг мазмун-моҳияти ҳақида, уни ҳаётга татбиқ этиш давомида амалга оширилган ишлар хусусида батафсил тўхтаб ўтишди.\nБ.Раҳимовнинг таъкидлашича, “Гигиенада чемпионлик ташаббуси” лойиҳасининг вазифаси гигиенанинг оддий талабларига риоя этиш саломатлик учун қанчалик муҳим эканлигини мактаб ўқувчилари онгига сингдиришдан иборат эди. Бу эса, биринчи навбатда гельминтоз, яъни гельминтлар (гижжалар) туфайли содир бўладиган касалликларнинг олдини олишда муҳим омил ҳисобланади.\nЛойиҳани амалга ошириш жараёнидаги муҳим вазифалардан бири халқ таълими ходимлари ва қурувчилар диққатини ҳозиргача иккинчи даражали деб саналиб келинаётган мактаб ҳожатхоналарига қаратишдан иборат эди. Кўп ҳолларда, айниқса, қишлоқ жойларида замонавий мактаб биноси ёнида ҳеч қандай талабга жавоб бермайдаган ҳожатхона қад ростлаб туради. Унинг қурилишига, санитария ҳолатига ҳеч ким эътибор бермайди.\nДастлаб ЮНИСЕФ кўмагида мактаб раҳбарлари, ўқитувчилар, ўқувчилар, ота-оналар учун тренинглар ташкил этилди. Улар тавсияси асосида санитария-гигиена шароитини яхшилашга қаратилган тадбирлар рўйхати ишлаб чиқилди ва улар ўқув йили давомида амалга оширилди. Шу билан бирга, ўқувчилар текширишдан ўтказилиб, уларда гельминтлар бор-йўқлиги аниқланди ва бепул дори-дармонлар тарқатилди.\nЮНИСЕФнинг техникавий кўмагида Пастдарғом туманидаги 17-мактаб жамоаси қисқа вақт ичида ўқув даргоҳининг санитария шароитини яхшилашга ва ўқувчилар гигиеник тарбиясини юксалтиришга эришди. Яхшиси бу ҳақда жамоа вакилларининг ўзлари гапириб беришсин.\nМактаб директори Шермат Умаров:\n- Мактабимизда “Гигиенада чемпионлик ташаббуси” ҳаракати доирасида\n19та санитар қисм, 19та санитар пости ва санитар бурчаклари ташкил этилди. Ҳаракатга 750 ўқувчи аъзо. Ҳар бир санитар қисмининг ўз номи ва ўз шиори мавжуд ва улар ўз Низом ва Уставидан келиб чиққан ҳолда тузилган режа асосида иш юритмоқда. Санитар қисмлар ҳар ойда ўз чемпионларини аниқлаб келмоқда. Бу, ўз навбатида, мактаб санитария ҳолатини ижобий томонга силжишига ва ўқувчилар саломатлигини яхшилашга катта туртки бўлди.\nҲаракатга қўшилишимиздан аввал мактаб ҳожатхонаси талабга жавоб бермасди. Эндиликда ҳожатхонада қўл ювгичлар ўрнатдик, улар олдида навбатчилик постлари ташкил этдик. Навбатчи ўқувчиларнинг қўлларини ювишини назорат қилади.\nҲаракат мақсад ва вазифаларини тўлалигича мактаб жойлашган маҳалла ҳудуди аҳолисига, ўқувчиларимизнинг ота-оналарига етказишга эришдик. Аҳоли хонадонлардаги ҳожатхоналар гигиена талаблари даражасида бўлишига интилмоқда. Бу ва тозаликнинг умумий қоидаларига риоя этилишидаги ижобий ишлар қишлоқ ҳаётига ўзгаришлар киритди. Шунингдек, қишлоқ аҳолисининг ўз яшаш жойини ободонлаштиришга эътибори кучайди. Ота-оналар ўз фарзандларининг тоза-озода юриши ва овқатланиш тиртибига риоя этишини назоратга олган. Буларнинг ҳаммаси болаларда гижжа ва камқонлик касалининг нисбатан камайишига олиб келди.\nБиз амалга ошираётган ишларимиз ҳақида бошқа мактаб директорларини ҳам хабардор қилиб турибмиз. Натижада “Гигиенада чемпионлик ташаббуси” ҳаракати кенг қулоч ёйиб, туманимизнинг барча ўқувчиларини қамраб олишига ишонаман.\nБошланғич синф ўқитувчиси Гулнора Нуриллаева:\n- “Гигиенада чемпионлик ташаббуси” ҳаракатига қўшилганимиздан бери\nмактабимиз ҳаётида туб ўзгаришлир бўлди, бир қатор ижобий натажаларга эришдик. Ўқувчиларнинг тозаликка эътибори кучайди. Масалан, энди улар мактабга келганда, оёқ кийимларининг тозалигига, бир-бирларининг озодалигига эътибор қаратишади.\nЎқувчилар гижжа ҳақида маълумотга эга бўлишди. Агар ўқувчи синфдошининг юзида доғ кўрса, “сенда гижжа пайдо бўлибди”, деб уни огоҳлантиради.\nҚўл ювиш пайтида ўқувчилар совунларни алмаштириб қўймасликлари учун гейлдан фойдалана бошладик.\nУмуман олганда, ўқувчиларнинг ташқи кўриниши ижобий томонга ўзгарди. Бу гижжага қарши самарали кураш олиб борилаётганлигидан долалат беради.\nГигиена қоидаларига риоя этиш ҳақидаги маълумотлар қишлоқ аҳолиси орасида кенг тарқалди. Ота-оналарнинг эътироф этишича, уларнинг ҳовлиларидаги ҳожатхоналарига бўлган эътибор ҳам кучайди.\nХатича Маллаева, 17-мактаб филиалининг ўқув ишлари бўйича директор ўринбосари:\n- Тозаликка эътиборни кучайтириш мактабдан бошлаб, ЮНИСЕФ жуда\nтўғри иш қилганлигини кўриб турибмиз. Бу нафақат ўқучилар, балки ота-оналар орасида ҳам гигиена қоидалирига риоя қилишни тарғиб қилиш имконини яратди.\nФилиалимизда 9та бошланғич синф мавжуд бўлиб, уларда 214 ўқувчи таҳсил олмоқда. Ҳар бир дарс аввалида ўқувчиларга саломатлик ҳақида қисқача маълумот бериш одатга айланган. Ҳар бир ўқувчи ўз бокалига эга. Термосларда доим иссиқ сув тайёрлаб қўямиз.\nФарангиз Бобоқулова, 2- синф ўқувчиси:\n- Санитария қисмимиз “Ораста” деб аталади. Шиоримиз: “Соғ танда\nсоғлом ақл дейди доно боболар”. Биз эндиликда тоза юриш, тирноғимизни вақтида олиб туриш, қўлни совунлаб ювиш, овқатни тартиб билан ейиш, ҳар куни бадантарбия қилишни ўрганиб олдик.\nУйга борганда, ота-онамга, опам, акаю укаларимга тозаликка риоя қилиш зарурлиги ҳақида мактабда эшитганларимни гапириб бераман.\nҲозир синфимиздаги ўқувчиларнинг гижжаси йўқ.\nСуратларда: Б.Раҳимовнинг чиқиши; гигиена бурчаги; мактаб ва ҳожатхона бинолари: таққослаш учун.


Боқий Мирзо: Кўзларингни соғиндим (1 китоб) - narxi va xususiyatlari, sotib olish Toshkentda (Artikul: 202H17G) - Tovar.uz\nБоқий Мирзо: Кўзларингни соғиндим (1 китоб)\nБоқий Мирзо: Кўзларингни соғиндим (1 китоб) Toshkentda\nArtikul: 202H17G Mavjud\n13 000 UZS/dona\nBatafsil tavsif: Боқий Мирзо: Кўзларингни соғиндим (1 китоб)\nШоир ва ёзувчи Боқий Мирзонинг "Кўзларингни соғиндим..." романининг биринчи китоби мавзу жиҳатидан аввалги асарларидан фарқ қилади. Ўзига хослик ва масалага янгича ёндашиш бор.\nЙигирма бешдан қирқ ёшгача инсон кучли, соғлом, ақл-заковатда енгилмас бўлади. Дунёга ҳавас, иштиёқ ва ишонч билан қарайди. Айни дамда бу ёшдагиларнинг севгиси кучли. Ёзувчи асарда уларнинг кечинмалари, ташвиш ва қувончлари, юрагида туғён ураётган тошқин ҳиссиётлари ҳақида, психологияси ва хатоларини англаш жараёнида кечган изтиробларини қаламга олади.\nЯшаш - мураккаб жараён, яхшилик бир умр юракда сақланганидек, хатолар ҳам узоқ йиллар хотирадан ўчмайди ва адашмасликни огоҳлантириб туради. Муҳими, инсоннинг хатоларини кўрсатиб, тўғри йўлга йўллаб турадиган ҳалол, адолатли Дўсти бўлиши лозимлиги асарда умидвор руҳ билан таъкидланган.\nАвтор Боқий Мирзо\nМодель: Кўзларингин соғиндим


Унутилаётган суннатлар (30-суннат): Кўп истиғфор айтиш\n- Дек 29, 2020\nРасулуллоҳ соллаллоҳу алайҳи васаллам: "Албатта, мен Аллоҳга бир кунда юз марта истиғфор айтаман", дедилар (Имом Бухорий ривояти). Бошқа ҳадисда эса: "Етмиш мартадан кўпроқ" (Имом Бухорий ривояти).\nАллоҳ таоло истиғфорни гуноҳларнинг заҳрини кесувчи малҳам қилди. Истиғфорнинг маъноси Аллоҳ таолодан мағфират сўраш. Аллоҳ таоло ҳақига тегишли ҳар бир ёмон гуноҳ тавба ҳамда истиғфор билан афв бўлади. Шу боис қачон бир катта ёки кичк гуноҳ содир қилганда, тезлик билан тавба ёки истиғфор билан уни кетказиш лозим. Балки, яхши ишларни хилофини қилганда ҳам истиғфор айтиш керак.\n466 марта ўқилди\nДругие материалы в этой категории: « МУБАЙЯН ВА НАСРИЙ БАЁНИ: Ишорат ангаким, аҳли қибла такфири жоиз эрмастур (Йигирма тўққизинчи мавзу)\tҲам сахий, ҳам ахий бўлайлик! »\nҲар бир сўзимиз ҳисобда!\nЭНГ ГЎЗАЛ ИСМЛАР АЛЛОҲНИКИДИР (1-мақола)


Ўзбек чегарачилари 3,5 кило гиёҳванд модда олиб кирилишининг олдини олишди\n03:30 22 Май 2018\n13:43 25.08.2017 (Янгиланган 14:12 25.08.2017) Ҳавола олиш\n"Бекобод" чегара темир йўл станцияси назоратдан ўтиш жойида Тожикистондан келган 2005 рақамли юк поезди текширилганда 2,5 кг гашиш моддаси аниқланди\nТОШКЕНТ, 25 авг — Sputnik. Ўзбекистон миллий хавфсизлик хизмати чегара қўшинлари ҳарбийлари Тожикистондан йирик миқдордаги гиёҳванд модда олиб киришга бўлган уринишга чек қўйишди, деб хабар берди МХХ Давлат чегараларини ҳимоя қилиш қўмитаси вакили Sputnik мухбирига.\nЎзбек чегарачилари йирик миқдордаги контрабанда товарларини қўлга олишди\n"Бекобод" чегара темир йўл станцияси назоратдан ўтиш жойида Тожикистондан келган 2005 рақамли юк поезди текширилганда 2,5 кг гашиш моддаси аниқланди.\n"Наркотиклар вагон ичида топиш қийин бўлган жойга беркитилган бўлган" — деди чегара хизмати вакили.\nШу куннинг ўзида Тошкент вилояти Янгийўл шаҳрида чегарачилар томонидан 52 ёшли А.Махаматюсупов қўлга олинди. Унинг ёнида 1 кило гашиш борлиги аниқланди. Жиноятчи гиёҳванд моддасини майда партияларда сотишни режалаштирган экан.\nМазкур ҳолатлар бўйича тергов иши олиб борилмоқда.


Соч эктириш жоизми? – oliymahad.uz\nСоч эктириш жоизми?\nСоч инсон зотига берилган катта неъматлардан бири ҳисобланади. Бош ва қошдаги туклар эркакка ҳам, аёлга ҳам баробар зийнатдир. Сочнинг саломатлик учун ҳам фойдаси бисёр. У ёзда бош терисини қуёшдан келадиган ва тери учун ҳалокатли таъсирга эга бўлган ультрабинафша нурларидан ҳимоя қилса, қишнинг совуқ кунларида бошни совуқдан асрайди.\nБугунги кунда турли-туман сабаб ва омиллар туфайли жумладан, атроф-муҳитнинг бузилиши, витамин етишмаслиги, кимёвий чиқиндилар таъсири, нотўғри овқатланиш, танада мавжуд бўлган паразитлар, доимий стресс, ирсий омиллар ва бошқа хил сабаблар туфайли кўплаб эркаклар ва баъзи аёллар соч тўкилиши ва калликдан азият чекмоқда.\nСочнинг бошнинг маълум бир қисми ёки аксар қисми буткул кал бўлиб қоладиган даражада шиддат билан тўкилиши инсон руҳиятида салбий из қолдиради, уни ҳар хил асабий зўриқишларга дучор қилади. Шу билан бирга у инсоннинг ташқи кўринишига ҳам салбий таъсир кўрсатиб, уни хунуклаштиради.\nЗамонавий тиббиётнинг тараққий этиши натижасида соч тўкилишини даволаб, калликка барҳам берадиган турли хил воситалар пайдо бўлди. Улардан бири бемор танасидаги сочдан холи бўлиб қолган жойларга жарроҳлик йўли билан соч экиш амалиётидир. Бунда беморнинг энса қисмидан керакли миқдорда соч илдизлари (пиёзчалари) олиниб, касалланган ҳудудга тегишли жарроҳлик усулида ўтқазилади.\nХўш, бу ишнинг шаръий ҳукми нима? Жоизми, ножоизми? Жавоб шуки, соч тўкилиши ва калликни даволаш мақсадида соч эктириш жоиз. Мазкур амалиёт муваффақиятли амалга оширилса, бошнинг кал бўлиб қолган қисмида сочлар қайтадан ўсиб чиқади. Бинобарин, бу даволаш ва муолажа қилиш қабилидан бўлиб, асло Аллоҳ яратган шаклу шамоилни ўзгартириш бобига кирмайди. Балки, Аллоҳ яратган гўзал хилқатни аслига қайтариш ҳисобланади. “Дарҳақиқат, инсонни энг гўзал суратда (хушбичим қилиб) яратдик” (Тийн сураси, 4-оят).\nСаҳиҳайнда Бани Исроил қавмида яшаган уч нафар баданида айби бўлган кишилар ҳақида ибратли бир ривоят келтирилади. Улар мохов, кал ва кўзи ожиз кишилар бўлиб, Аллоҳ таоло уларни синаш мақсадида олдиларига инсон қиёфасидаги бир фариштани юборади. Фаришта юқоридаги мажруҳ кишиларнинг ҳар бирига йўлиқиб, нимани хоҳлашини сўрайди. Уларнинг ҳар бири одамларнинг улардан жирканишига сабаб бўлаётган ўзларидаги айбдан халос бўлиш истагида эканлигини билдиради. Фаришта уларнинг баданини масҳ қилганда улардаги хилқий айблар барҳам топади. Жумладан, калнинг баданини силаганда унинг каллиги йўқолиб, бир зумда чиройли соч ато этилади.\nРивоятнинг мавзуимизга тааллуқли жойи шундаки, кал бўлиб қолган киши қайтадан соч ўстиришга ҳаракат қилиши ножоиз бўлганда фаришта бу ишни қилмаган бўларди. Агар бу иш ўтган қавмларда жоиз бўлиб, бизнинг умматга ножоиз бўлган тақдирда ҳам Набий алайҳиссалом шу ҳадисни айтган вақтларидаёқ буни баён қилган ва асло маъқулламаган бўлардилар. Зеро, “баённи эҳтиёж вақтидан кечиктириш жоиз эмаслиги” мўътазила мазҳабига хилоф ўлароқ жумҳур уламолар томонидан баён қилинган ва иттифоқ қилинган бир масаладир. Яъни, усулул фиқҳ уламоларига кўра, шариатни жорий қилувчи тараф (яъни Аллоҳ ва Унинг Расули) бирор масаланинг ҳукми ёки кайфиятини баён этмасдан туриб, ўша масаланинг кайфияти тақозо қилган ҳолат бўйича амал қилишни талаб қилмайди, чунки бу тоқатдан ташқари нарсани талаб қилиш бўлиб қолади ва бу эса динимиз моҳиятига зид бўлган ишдир. Ҳанафий мазҳаби усулул фиқҳ (фиқҳ асослари) мактабида машҳур бўлган шарҳут талвиҳ алат тавзиҳ китобида шундай дейилади:\n“وَلَا يَجُوزُ تَأْخِيرُ الْبَيَانِ عَنْ وَقْتِ الْحَاجَةِ ؛ لِأَنَّهُ تَكْلِيفٌ بِمَا لَا يُطَاقُ”\nЯъни, “тегишли ҳукм баёнини амал қилишга эҳтиёж туғилиш вақтидан кечиктириб юбориш мумкин эмас. Чунки, бу тоқатдан ташқари нарсага буюриш бўлиб қолади” (2-жилд: 412-саҳифа).\nМашҳур муҳаддислардан Абу Довуд ривоят қилишича, Арфажа ибн Асъад ас-Саъдий исмли саҳобий ҳали Исломга мушарраф бўлишидан олдин жоҳилият даврида Кулоб куни деган ном билан танилган машҳур урушда бурнидан жароҳатланади ва ўзига кумушдан бурун ясаттиради. Лекин, вақт ўтиб, кумуш унинг бадани билан чиқиша олмай, бурни йиринглаб кетади. Шунда Пайғамбаримиз соллаллоҳу алайҳи ва саллам унга тилладан бурун қўйдиришни буюрадилар.\nУшбу ҳадис ҳам шифо талабида ва айбни кетказиш учун хилқатни асл ҳолатига қайтаришга уриниш жоизлигига далолат қилади.\nКўплаб фиқҳий академиялар қарорларида ҳам зарурат ва эҳтиёж доирасида, турли сабаблар натижасида бой берилган аъзоларнинг ўз вазифаларини қайта тиклаш мақсадида пластик ва пардоз жарроҳлиги амалиётларини ўтказиш жоизлиги ва хусусан, соч тўкилиб кетганда уни экиш жоиз иш эканлиги айтилади.\nАммо, сочлари тўкилиб кетмаётган киши ўзининг табиий ва гўзал сочлари бўла туриб, яна ҳам чиройли кўриниш мақсадида сочларининг зичлиги ва қуюқлигини ошириш учун соч эктирса, уламоларимиз бу ишнинг ножоиз эканлигини айтадилар. Зеро, бу Аллоҳ яратиб берган шаклу шамоилни ўзгартириш ва ношукрлик бўлиб қолади.\nШунингдек, сочларни шунчаки ёпиштириб, гўё табиий сочдек кўрсатиб юриш ҳам жоиз эмас, зеро, бунда одамларни алдаш бор ва ҳеч қандай даво ва муолажа йўқ. Жоиз бўлган нарса юқорида айтилганидек, калликни соч экиш орқали даволашдир, валлоҳу аълам.\n312500cookie-checkСоч эктириш жоизми?no\nОлдингиТемурийлар тарихи давлат музейига ташрифКейингиИнститутимиз талабаси Қуръони каримни бир ўтиришда тўлиқ ёддан ўқиб берди


Қирғизистонда оломон судьяни калтаклади\nҚирғизистон республикаси Олий суди Жалолобод вилояти Олабуқа туман суди судьяси Абибилла Жаримбетовни маҳаллий аҳоли калтаклагани тўғрисидаги хабарни тасдиқлади.\nХабарларга қараганда, қирғиз миллатига мансуб аҳолининг судьяга ҳужум қилишига унинг ўзбек миллатига мансуб икки йигит иши юзасидан чиқарган эҳтиёт чораси тўғрисидаги қарори сабаб бўлган.\nОзодлик радиоси қирғиз хизмати Олий суд матбуот хизматидан олган маълумотга қараганда, Олабуқа туман суди судьяси Абибилла Жаримбетов калтакланганидан сўнг касалхонага ётқизилган ва унинг мияси чайқалгани аниқланган.\nОлий суд матбуот хизматига кўра, калтакланган судья ўзининг 16 сентябр кунги қарори билан безориликда гумон қилинган Раҳмиддин Эгамбердиев ва Шуҳрат Эгамбердиевларнинг эҳтиёт чорасини ўзгартириб, уй қамоғига чиқарган.\nТуман суди қарорини вилоят суди 24 сентябр куни ўз кучида қолдирган.\n25 сентябр куни соат 12 га яқин суд қароридан норози бўлган оломон, милиция кўрсатган қаршиликка қарамай, судья Абибилла Жаримбетовни хизмат хонасидан судраб олиб чиққан ва уни туман ички ишлар бўлими идорасига олиб бораётиб калтаклаган.\nЖалолобод вилоят ички ишлар бошқармаси бошлиғи Малик Нурдиновнинг Озодлик радиоси қирғиз хизматига маълум қилишича, 8 сентябр куни Олабуқа туманидаги Дўстук қишлоғида қирғиз ва ўзбек йигитлар муштлашиб кетган ва сўнгра ҳар икки томон бир-бирининг устидан ариза ёзган.\nШундан сўнг икки ўзбек қўлга олинган ва суднинг қарори билан уй қамоғига чиқарилган.\nМалик Нурдиновнинг хабар қилишича, тумандаги ўзбеклар ва қирғизлар аралаш яшайдиган қишлоқларга вазиятни назорат қилиш учун 25 сентябр куни қўшимча куч – юзга яқин милиция ходими сафарбар қилинган.\n- Икки миллат ўртасида жанжал чиқиб кетмасин, деган мақсадда туманга қўшимча куч жўнатдим, деди Жалолобод вилоят ички ишлар бошқармаси бошлиғи Малик Нурдинов.\nЖалолобод вилоят суди раиси Рисбек Шүкүралиев безориликда айбланаётган фуқаронинг уй қамоғига чиқарилиши сабаблари тўғрисида мана бундай деди:\n- “Безорилик” моддаси бўйича жиноят иши қўзғатилган. Бу оғир бўлмаган жиноят ҳисобланади. Биринчи инстанция суди уй қамоғига чиқарган. Кеча вилоят суди қарорни ўз кучида қолдирди. Ҳукм чиққан куни биров бир нарса демаган эди. Бугун айбланувчининг қамалмай қолганини эшитиб йиғилишибди, деди вилоят суди раиси.\nТафсилотларига қараганда, 25 сентябр кунги воқеа миллатлараро можарога ўхшаб турибди. Бироқ Олабуқа туман ҳокимлиги маъмурияти бошлиғи Гулжан Асанованинг фикрича, бу воқеа миллатлараро можаро эмас, шунчаки бир неча кишининг ўзаро жанжали холос.\n-Вазиятни назорат қилиб турибмиз. Миллатлараро жанжал йўқ. Олабуқа марказида ўзбек-қирғиз аралаш яшайди. Қамалган одам ўзбек. Жабрланган қирғиз. Шунинг учун шов-шув бўлиб кетди. Миллий масала кўтарилгани йўқ, деди туман ҳокимлиги расмийси.\nОлабуқа туманида 25 сентябр куни юз берган воқеани Фарғона. ру сайти ҳам ёритди.\nСайтга кўра, судьяга ҳужум қилган оломон тахминан 200 кишидан иборат бўлган.\nНафақат судья, балки туман прокурори ҳам калтакланган.\nФарғона. ру нинг ёзишича, 8 август куни Олабуқа қишлоғида бир ўзбек бир қирғизни калтаклаган ва оқибатда калтакланган ҳанузгача Бишкекда даволанмоқда.\nШунга қарамай, судья ўзбекни уй қамоғига чиқариб юборган ва бу қарор қишлоқнинг қирғиз миллатига мансуб аҳолиси ғазабини қўзғаган.\nБу ғазаб 25 сентябр куни судья ва прокурорга қарши ҳужумга айланиб кетган.\nФарғона. ру сайти Олабуқа тумани ички ишлар бошлиғи ўринбосари Мирбек Султановдан олинган маълумотга таяниб, тумандаги вазият назоратда эканлигини, ўзбекнинг уйини ҳеч ким ёқиб юбормоқчи эмаслигини хабар қилди.\nВоқеалар марказида бўлган ўзбекнинг исм-фамилиясини сайт келтирмади. Айтилишича, у 25 сентябр куни тушдан кейин тергов изоляторида олиб кириб қўйилган.


Коронавирусга учраган шахс билан мулоқотда бўлганлар қандай аниқланади? - xabar.uz\nКоронавирусга учраган шахс билан мулоқотда бўлганлар...\n24.03.2020 10:05 0 17171\nКоронавирус аниқланган шахс билан яқин мулоқотда ва мулоқотда бўлган шахс тушунчаси белгиланди. Қарор билан тасдиқланган низомга кўра, коронавирусни юқтириш хавфи даражасига қараб, коронавирус аниқланган шахслар билан яқин мулоқотда ва мулоқотда бўлган шахсларга бўлинади.\n— коронавирус аниқланган шахс билан битта хонадонда яшаган шахс;\n— коронавирус аниқланган шахс билан бевосита жисмоний мулоқотда (қўл сиқиш, қучоқлашиш) бўлган шахс;\n— коронавирус аниқланган шахс билан мулоқотда (масалан, йўталаётганда) ҳимояланмаган шахс;\n— коронавирус аниқланган шахс билан 2 метрдан кам масофада 15 дақиқадан кўпроқ вақт давомида юзма-юз бўлган шахс;\n— 15 дақиқа ёки ундан кўпроқ вақт 2 метрдан кам масофада коронавирус аниқланган шахс билан бирга ёпиқ жойда бўлган шахс;\n— тиббий мутахассис ёки коронавирус аниқланган шахсни бевосита парваришлаган бошқа шахс ёки шахсий ҳимоя воситаларисиз ёки улардан фойдаланиш қоидаларини бузган ҳолда коронавирус аниқланган шахснинг бионамуналари билан ишлаган лаборатория мутахассислари;\n— самолётда, шаҳарлараро автобусда, поездда коронавирус аниқланган шахсдан ҳар қандай йўналишда икки ўриндиқ оралиғида ёки битта купеда (поездда) бўлган, шунингдек, коронавирус инфекцияси аниқланган шахс учиб кетган самолётда хизмат кўрсатган экипаж аъзолари.\nКоронавирус аниқланган шахслар билан мулоқотда бўлган шахслар уй карантинида сақланадилар.\nМаслаҳат Кеча, 20:34


Манзура ва Умидахонни Райҳоннинг имиджини ўғирлаганликда айблашди(Фото) Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Манзура ва Умидахонни Райҳоннинг имиджини ўғирлаганликда айблашди(Фото) 10:44, 14 октябрь 2016\tЎзбекистонда хизмат кўрсатган артист Райҳон Ғаниеванинг мухлислари хонандалар Манзура ва Умидахонни Райҳоннинг имиджини ўғирлаганликда айблашди. Instagram`га жойланган суратлардан бирида Райҳоннинг “Кўникмадим” клипидаги, Манзуранинг эса “Ромео” клипидаги образи солиштирилган. Иккинчи суратда Райҳон ва Умидахоннинг сочлари ранги ва турмаги таққосланган. Мазкур ҳолатга Манзуранинг муносабатини билиш мақсадида “Shok.uz” хонанда билан боғланди. “Фан клубларга маслахатим туну кун интернетда ўтириб, санъаткорларни бир биридан айб қидиришмасин. Ундан кўра мактаб ва олийгохларда таълим олиб, кўпроқ китоб ўқишсин. Ўхшамаган бир хилликлар топмасдан, агарда озгина тушунчаси бўлганида образ ва стил ҳақида менинг кўринишим ўхшамаслигини тушинишган бўлар эди. Шахсан ман ўзимни фан клубимни бирон санъаткорга ёмон гап ёзишмаслиги учун доим урушаман. Агар бошқа санъаткорларни ерга уриб ёзишадиган бўлса, менга ундай фанклуб керак эмас. Назарни Аллоҳ беради, фанклуб эмас”.\nЙигитали Мамажонов Юлдуз Ражабова бир-бирининг саволларига очиқ-ойдин жавоб берди Икки ўзбек хонандаси бир кунда турмушга чиқди\tИкки хонанданинг ҳаёт, қўшиқ, оила ва болалар ҳақидаги 10 фарқли қараши\tDJ Piligrim имиджини тубдан ўзгартирди\tИжтимоий тармоқларда машҳур бўлиш учун жонини гаровга тиккан қиз (Фото)\tРайҳон Лола билан муносабатлари ҳақида гапирди\tОтправить


Квартирани холам сотиб олган, бироқ у менга расмийлаштирилган, чунки унинг Тошкентда доимий пропискаси йўқ, фақат вақтинчалик прописка қилинган. Маҳалла қўмитаси мен квартира олди-сотдиси ва коммунал хизматлар тўловига бош ишончномани холам номига расмийлаштиришимни талаб қиляпти.\nУшбу ишончнома керакми? Ахир биз қариндошларимиз. Шундай қонун мавжудми?\n– Хатингиз мазмунидан квартирага мулк ҳуқуқи, уни сотиб олишга холангиз пулидан фойдаланилганлигига қарамай, сизга тегишли эканлиги хусусида хулоса чиқариш мумкин. Бинобарин, сиз ўз хоҳишингизга кўра, амалдаги қонун ҳужжатларининг талабларини бузмасдан, уни тасарруф этишга ҳақлисиз. Масалан, сиз ўз квартирангизни яшаш учун холангизга бера оласиз. Асосийси – у Тошкент шаҳрида доимий прописка қилинишга ҳуқуқи бўлмаган ҳолда Ўзбекистон Республикаси фуқароларини Тошкент шаҳри ва Тошкент вилоятида доимий прописка қилиш ва турган жойи бўйича ҳисобга олиш тартиби тўғрисида низомга (ВМнинг 16.02.2012 йилдаги 41-сон Қарорига 1-илова) мувофиқ ҳисобга қўйилган бўлиши керак.\nИшончномага келсак, у нима учун берилишини эслаб ўтайлик.\nФуқаролик кодексининг 134-моддаси биринчи қисмига мувофиқ бир шахс (ишонч билдирувчи) томонидан иккинчи шахсга (ишончли вакилга) учинчи шахслар олдида вакиллик қилиш учун берилган ёзма ваколат ишончнома ҳисобланади.\nМисол учун, сизнинг ҳуқуқ ва қонуний манфаатларингизни фуқароларнинг ўзини ўзи бошқариш органлари, коммунал хизматлар кўрсатадиган корхоналар ва бошқа органлар (ташкилотлар), шу жумладан сиз вакил орқали ўша квартира билан боғлиқ битимни (олди-сотди, учинчи шахсга ўтказиш) амалга оширишни хоҳлайдиган нотариал идоралар бўла оладиган учинчи шахслар олдида тақдим этиш зарурати туғилди. Сиз, агар буни хоҳласангиз, холангиз ёки ҳар қандай бошқа муомалага лаёқатли шахс номига қонун билан белгиланган тартибда тасдиқланган ишончнома беришингиз керак бўлади. Бундай зарурат бўлмаганда сиз ҳеч кимга ишончнома беришга мажбур эмассиз. Шу жумладан холангизнинг коммунал хизматлар ҳақини тўлашга.


“ЁҒОЧЛИ САРДОБА” САЙЁҲЛАРГА МАНЗУР БЎЛАДИГАН МАНЗИЛГА АЙЛАНИШИ КЕРАК!\nby · Published 13.04.2019 · Updated 13.04.2019\nПрезидентимиз Шавкат Мирзиёев жорий йилнинг 19 февраль куни Сирдарё вилоятига ташрифи чоғида вилоятда туризмни ривожлантириш масалаларида оқсоқлик борлигини танқид қилган эдилар. Буни Сардоба туманидаги “Ёғочли сардоба” тарихий обидасининг ўз ҳолига ташлаб қўйилганлиги ҳам аниқ далиллайди. Атрофи темир панжара билан тўсилган ёдгорлик дарвозаси оддий латта билан боғлаб қўйилган. Тарихий обиданинг теварак-атрофлари ободонлаштирилмаган. Бино қаровсиз ҳолатда бўлиб, турли хил чиқиндилар ташлаб қўйилган. Ёнида қурилиши бошланган иккита бино чала ҳолда ётибди.\nБу ўтмиш меросининг бунёдга келиши тарихи ҳақидаги илк маълумотни Ҳофиз Таниш ал-Бухорийнинг “Абдулланома” асаридан ҳам билиш мумкин. Унда ёзилишича, “Ёғочли сардоба” Бухоро хони Абдуллахон II нинг 1579-1583 йиллардаги Тошкентга юриши даврида 1580 йил 10 апрелдаги фармонига кўра, ушбу жойда барпо этилган ва сардоба ҳамда карвонсарой қурилган экан.\nИншоотнинг ғиштлари квадрат шаклда бўлиб, уларнинг ҳажмлари 25х25х5 сантиметрни ташкил этади. Гумбазнинг ички диаметри 15 метр, баландлиги 12 метрдан иборат. Сардобанинг ички қисмида ердан 2 метр баландликда ёпиқ, уясимон туйнуклар жойлашган. Сардоба деворининг қалинлиги пастки қисмида 1,5 метрни ташкил этса, юқорига кўтарилган сари юпқалашиб боради ва энг юқори қисмида унинг қалинлиги бир ғишт қалинлигига тўғри келади. Унга бир томон — шимол тарафдан кирилган. Қолган уч тарафида арк кўринишидаги туйнуклар бўлган. Кириш қисми арксимон бўлиб, ундан ғиштли зинопоялар орқали сардоба ичкарисига кирилган. Кириш қисмида ўзига хос йўлакча мавжуд. Йўлакчанинг тепасида хизматчилар ва қўриқчилар учун махсус хоналар бўлган. Унга ташқарида қурилган айланма зинопоялар орқали кўтарилган.\n“Ёғочли сардоба” ёмғир ва қор сувлари билан тўлдирилган. Шу сабабли у сойликда жойлашган, ушбу ҳолат унга теварак-атрофдаги сувларни йиғиш имкониятини берган. Ён-атрофдаги сувлар ирмоқчалар ёрдамида сардобага қуйилган. Сардобага сувнинг кириши учун махсус ясси тарновлар ўрнатилган бўлиб, улар бир-бирлари билан ҳалқасимон тарнов орқали боғланган. Сувнинг айниб қолмаслиги учун унга учта махсус салқинлик берувчи туйнуклар ўрнатилган. Гумбазнинг юқори қисми ҳам шу мақсадда очиқ қолдирилган.\nМана шундай тарихий обиданинг ҳозирда қаровсиз эканлиги билан асло келишиб бўлмайди. Бу ерда бунёдкорлик ишлари қилиниб, обида атрофи ободонлаштирилса, турист ва сайёҳлар келадиган обод манзилга айланарди. Энг аввало, ёдгорлик атрофида сайёҳлар автомашинаси учун тўхташ майдончаси қуриш зарур. Мўъжазгина емакхоналар фаолиятини йўлга қўйиш ҳам жуда катта муаммо эмас. Шу ернинг брендига айланадиган сариёғ солинган иссиқ қозонпатирлар тайёрлаб сотиш, маҳаллий аҳоли томонидан пиширилган яхна гўшт, тандир кабоб каби миллий таомлар, ҳунармандлар томонидан ясалган турли хил пичоқлар, сопол идишлар, ҳайкалчалар, маҳаллий рассомларнинг асарлари сотуви йўлга қўйилса, бу ерга келаётган сайёҳлар учун катта қулайликлар яратилган бўларди.\n“Ёғочли сардоба” гумбази Тошкент-Самарқанд-Бухоро шаҳарларини боғловчи автомагистраль йўл ёқасида жойлашган. Бу ўзига хос ёдгорлик автомагистраль йўлдан ўтувчи ажнабий сайёҳларни ҳам қизиқтириши табиий. Шу сабабли ушбу ёдгорлик туристик маршрутга киритилса, сайёҳларда Мирзачўлнинг “Буюк ипак йўли” да тутган алоҳида ўрни тўғрисидаги тушунча ва қарашлари янада бойиган бўларди.\nЗеро, Римдан чиққан ва Хитой сари отланган ҳар қандай карвон қадим Бухоро ва Самарқанддан кейин, албатта Сирдарё заминидан ўтганининг ўзи бу тарихий гумбазнинг роли тарихда нечоғлик катта роль ўйнаганини англаш қийин эмас.\nСИРДАРЁ МАҚОМИНИНГ ПАРВОЗИ\nby · Published 14.05.2019\nМАҚОМ АНСАМБЛИГА ПРЕЗИДЕНТ ТУҲФАЛАРИ\nby · Published 25.06.2018


“ВI group” компанияси Туркистонда 5та иншоот қуради\nТуркистон вилояти ҳокими Ўмирзақ Шўкеев “ВI group” холдинги директорлар кенгашининг раиси Айдин Рахимбаев билан учрашди. Мулоқот чоғида компания вакиллари Туркистон шаҳрида қурилишнинг бориши ҳақида ахборот бердилар.\n– Бугунги кунда “ВI group” холдинги Туркистон шаҳрида 5та иншоотнинг қурилишини олиб бормоқда. Булар: вилоят ҳокимлиги бошқармалар ва департаментларнинг бинолари, марказий стадион, Медиамарказ, “Астана” майдони, “Буюк Дашт эли” маркази. Вилоят ҳокимилиги биносини жорий йилда битказишни режаламоқдамиз, бошқармалар ва департаментларнинг иморатларини 2020 йил март ойида фойдаланишга топширамиз. Стадион, Медиамарказ, “Астана” майдони ва “Буюк Дашт эли” маркази қурилиш ишлари жадвал бўйича бормоқда, – деди Айдин Жумадилули.\nШунингдек, компания вакиллари Туркистон шаҳрида қад кўтарадиган кўп қаватли уйлар олдидаги майдонларга мўлжалланган “Smart city” каби ақлли шаҳар лойиҳаларини таништирдилар. Унда ҳар бир квартирани иситиш, ёритиш, ҳаво тозалигини назорат қилиб туришнинг рақамли технологиялари кўзда тутилган.\nВилоят марказидаги қурилиш ишларининг боришидан хабардор бўлган минтақа раҳбари қатор топшириқлар берди.\n– Туркистонда қурилиш ишларини юритувчи компаниялар фақат фойданигина ўйламай, элга савоб ишларни ҳам ёдда тутиши лозим. Муқаддас шаҳарни ривожлантиришга ҳисса қўшишнинг ўзи эзгуликдир. Асосийси, янги маъмурий марказда қад кўтарадиган бинолар вақтида битказилиши керак. Ташқи қиёфаси ва ички тузилиши замон талабига мувофиқ бўлиши лозим. Ақлли шаҳар лойиҳасини келгусида йўлга қўйиб, ҳамкорликда ишлаймиз.\nШу билан бирга тегишли бошқармалар раҳбарларига инфратузилма масаласини ўз вақтида ҳал этишни топшираман. Уй-жойларни қуришда иложи борича аҳолига қулайликларни назарда тутишимиз керак, – деди Ўмирзақ Шўкеев.\n, 2019-03-07, 09:27 189\nЯНГИ УЙЛАР ҚАД КЎТАРАДИ 21\nТУРКИСТОНЛИК МИРИШКОРЛАРНИНГ ТОРТИҒИ 63\nБюджет даромадлари доимий назоратда 77\nИссиқхона мажмуаси бунёд этилади 83\nТуркистон вилояти дастурда пешқадам 62\nОйига – 30 миллион 62\nЯнги халқаро ''Туркистон'' автовокзалида очилган йўналишлар 88


Бизнесни сунъий равишда «бўлиш»га йўл қўйилмайди » Ўзбекистон янгиликлари – Zamin.uz\n19 май 2019, 17:20\n- солиқ сиёсатини такомиллаштириш ва иқтисодиётда хуфия оборот улушини қисқартириш. Хусусан, 2021 йилга келиб ЖШДС тўловчилар сонини 1,5 баравар, ҚҚС, ресурс солиқлари ва мол-мулк солиғини тўловчилар сонини 2 баравар ошириш кўзланган;\n- солиқ соҳасида сервис хизмати кўрсатишни ривожлантириш;\n- солиқ таваккалчиликларини баҳолаш тизимини чуқур жорий этиш ва солиқ ҳисоби юритишни такомиллаштириш;\n- давлат солиқ хизмати органлари фаолиятини ташкил этиш;\n- давлат солиқ хизмати органларида порахўрликка қарши механизмларни ривожлантириш.\nЯнгиликлар » Иқтисодиёт » Бизнесни сунъий равишда «бўлиш»га йўл қўйилмайди\n18:01 Ўзбекистонда солиқлар сонини камайтириш режалаштирилмоқда


Президент раислигида ўтказилган йиғилишда таъкидландики, "Ўзбекистон бўйлаб саёҳат қил!" номли ички туризм дастури келгуси йили изчил давом эттирилади.\nТОШКЕНТ, 9 дек - Sputnik. Ўзбекистонликлар байрамларда қўшимча дам олиш имкониятига эга бўладилар. Бу ҳақда бугун, чоршанба куни мамлакат президенти раислигида туризм ва спорт соҳаларида амалга оширилаётган ишлар ҳамда келгуси йилдаги вазифалар муҳокамаси юзасидан ўтказилган видеселектор йиғилишида айтилган.\nЙиғилишда таъкидландики, "Ўзбекистон бўйлаб саёҳат қил!" номли ички туризм дастури келгуси йили изчил давом эттирилади.\nБунинг учун Рўза ва Қурбон ҳайитлари, Наврўз, Мустақиллик куни ва Янги йил байрамлари даврида қўшимча дам олиш кунлари белгиланмоқда. Шунингдек, номавсумий саёҳатлар учун Ички туризм ойлиги, ҳафталиги ва кунлари ташкил этилади.\nЭслатиб ўтамиз, сал олдин Ўзбекистон президентнинг "2021 йилда расмий саналарни нишонлаш даврида қўшимча ишланмайдиган кунларни белгилаш ва дам олиш кунларини кўчириш тўғрисида"ги фармони лойиҳаси эълон қилинган эди.\n2021 йилда қуйидаги қўшимча дам олиш кунлари белгиланиши мумкин: 2 сентябрь-пайшанба; 3 сентябрь-жума.\n2021 йилда дам олиш куни 27 март-шанба, 22 март-душанба кунига кўчирилади.\n2021 йил 2 январь-шанба, 4 сентябрь-шанба ва 22 март-душанба кунлари барча ходимлар учун иш ҳафтасининг туридан қатъи назар, дам олиш куни ҳисобланади.\nБюджет ташкилотларида қўшимча дам олиш кунлари ҳар йилги меҳнат таътилининг давомийлигини икки иш кунига қисқартириш ҳисобига қопланади.\nҲар йилги меҳнат таътили даврида сақланадиган ўртача ойлик иш ҳақи миқдорини ҳисоблашда меҳнат таътилининг амалдаги давомийлиги ҳисобга олинади, унга қўшимча дам олиш куни қўшилади.


Москвада суд журналист Али Ферузни жаримага тортди ҳамда уни Ўзбекистонга жўнатиб юбориш тўғрисида қарор чиқарди - Фарғона.Ру ахборот агентлиги\nМосквада суд журналист Али Ферузни жаримага тортди ҳамда уни Ўзбекистонга жўнатиб юбориш тўғрисида қарор чиқарди\n28.11.2017 18:43 msk\n“Новая газета” журналисти Худойберди Нурматов (Али Феруз тахаллуси остида танилган) патентсиз ишлаётганда айбдор деб тан олинди, беш минг рубл жаримага тортилди ҳамда Ўзбекистонга чиқариб юборишга ҳукм қилинди. Ушбу қарор Москва шаҳар Басманий суди томонидан 21 ноябрь куни кечқурун қабул қилинди, дея хабар беради “Новая газета”.\nШу билан бирга, судья Нурматовнинг мамлакатдан чиқариб юбориш процедураси Европа Инсон ҳуқуқлари бўйича суди томонидан даъвво аризаси кўриб чиқилгунига қадар тўхтатиб қўйилганини эътиборга олди. Шунинг учун мамлакатдан чиқариш тўғрисидаги қарорнинг ижро этилиши Европа Инсон ҳуқуқлари бўйича суди қарор чиқаргунига қадар кечиктирилди. Бунгача Нурматов чет эллик фуқароларни сақлаш марказида қолади.\nСуд мажлиси давомида Али Феруз айбига иқрор бўлмади. У юридик жиҳатдан “Новая газета” билан меҳнат муносабатларида бўлмаган. У нашрга ўз мақолаларини таклиф қилган, таҳририят лозим топган бўлса, уларни чоп этган. “У қилган меҳнати эвазига пул олганининг исботи йўқ. У нашр ходимлари ёнларидан пул тўплаб, унга беришганини айтмоқда”, - дея билдирди судда адвокат Даниил Хаймович.\nШунга қарамай, суд журналистни РФ Маъмурий ҳуқуқбузарликлар кодексининг 18.10 банди билан айбдор деб топди (федерал аҳамиятга эга бўлган Москвада патентсиз ишлаш). Судья таъриф этилган ўзаро муносабатларни меҳнат муносабатлари дея ҳисоблаш лозим, деган қарорга келди.\nСуд мажлиси Али Феруз учун кутилмаганда бўлиб ўтди. 21 ноябрь куни у соат 19 да ҳамкасбларига телефон қилиб, уни негадир машинада Басаманний судга олиб кетишаётганларини маълум қилди. Суд биноси бегоналар учун соат 18 да ёпилади, шунинг учун Ферузнинг ҳамкасблари ва дўстларини суд биносига қўйишмади ва улар эшик тагида кутишга мажбур бўлдилар. Бир неча соат ўтиб маъмурий иш бўйича қарор чиқарилгани тўғрисида маълум бўлди.\nАли Феруз олти йилдан бери Россияда яшайди, онаси ва бошқа қариндошлари Россия фуқаролари бўлиб, унинг ўзи ҳам Россияда катта бўлган. Журналистга кўра, уни ўзбек махсус хизматлари ўзига айғоқчи қилиб ёлламоқчи бўлганида у Ўзбекистонда қочиб кетган. У ҳамкорлик қилишдан бош тортган ва шунинг учун ҳам уни қамаб қийноққа солишлари ёки ўлдиришлари мумкин деб ҳисоблайди. Шунингдек, Феруз гомосексуалист бўлгани учун Ўзбекистонга боришдан хавфсирайди.\nБироқ 2012 йилда журналистнинг ўзбек паспорти ўғирланди ва шунинг учун у Россияда легаллаша олмаяпти. Миграция хизмати журналист Ўзбекистонга қайтиб, у ерда янги паспорт олишини ва шундан кейин Россияга келишини талаб қиляпти.\n“Новая газета” меҳнат жамоаси РФ президенти Путинга мурожаат қилиб, ўзининг штатсиз мухбирини мамлакатдан чиқармасликни сўраяпти. Change.org сайтида журналистнинг ҳимоясига петиция чоп этилган. Кўпчилик маданият арбоблари ва ҳуқуқ ҳимоя ташкилотлари Ферузнинг ҳимояси учун чиқдилар.


Huawei Mate V букламафонининг рендерлари эълон қилинди - Terabayt.Uz\nЯқинда интернет тармоғида Galaxy Z Flip каби форм-факторга эга бўлган Huawei Mate V'нинг рендерлари эълон қилинди.\nБир қарашда смартфоннинг орқа панель дизайни Huawei P50 сериясиникига ўхшаб кетади. Бироқ Mate V'да камера модули фақат битта ҳолос. Пастдаги доира бу - дисплей бўлиб, у вақт, сана, билдиришномаларни кўрсатиб туради.\nСмартфон Kirin 9000 чипига эга бўлиши кутилмоқда. Бироқ айрим манбалар Huawei'да Kirin чипларининг захираси йўқлиги ҳақида хабар бермоқда. Шунинг учун, компания янги букламафонга бошқа турдаги чипни ўрнатиши мумкин.\nҚурилма HarmonyOS операцион тизимида ишлайди. Унинг тақдимоти декабрь ойида бўлиб ўтиши тахмин қилинмоқда.\n#Huawei #Huawei Mate V


Тошкентнинг Қўқон хонлигига қўшиб олиниши « Ўзбекистон Халқ Ҳаракати\n13 July 2019 - 8:28\nТошкент вилояти Чорҳокимлик давридан сўнг мустақил давлат бўлиб, Юнусхўжа бошчилигида марказлашган давлат идораси барпо этилди (1784–1809).\nЮнусхўжанинг фаол сиёсат олиб бориши натижасида Тошкент шимолидаги даштликда жойлашган қалъа, қишлоқ ҳамда карвон йўллари, шунингдек, Қурама ва бошқа жойлар яна Тошкент тасарруфига ўтди. Тошкент чор Россияси билан элчилар алмашиб, савдо муносабатлари ўрнатган эди, чунки Тошкент муҳим савдо маскани сифатида қадимдан қулай географик ўринда бўлган.\nТошкентнинг Бухоро амирлиги билан муносабатлари яхши эди, шунинг учун 1803 йилда Қўқон хонлиги билан Бухоро амирлиги ўртасида Ўратепа учун бўлган жангда Тошкент Бухоро томонида туриб қатнашган. Қўқон хони Олимхоннинг 1799 йилда Тошкентга қилган ҳарбий юриши муваффақиятсиз чиққач, Олимхон ҳарбий ислоҳот ўтказган. У 10 минг кишилик махсус отлиқ аскарлар қўшинини тузган. 1803 йил Юнусхўжа Қўқон хонлигига юриш қилиб Fурумсарой жангида Олимхондан мағлубиятга учраган. «Тарихи Шоҳрухий» асарида келтирилишича, Олимхон Тошкентни тасарруфига олишга тайёргарлик кўрган. Аввал у Қурама ҳудудини эгаллаган ва у ердан туриб 12 минг кишилик қўшинни Тошкент атрофидаги қалъаларни ишғол қилишга юборган, натижада Тўйтепа ва Ниёзбек қалъалари эгалланиб, у ерларга Қўқон гарнизони жойлаштирилган.\nОлимхон Тошкентга 1809 йил Қурама орқали ҳарбий юриш қилиб Керовчига келганда унга Қурама қўшини ва қилқуйруқлар (босиб олинган ерларлардаги кўчманчи ва ўтроқ аҳолидан зўрлаб ҳарбий мажбуриятга тортилган кишилар) қўшилган. Сўнгра Тўйтепа орқали Қўйлиққа ва ниҳоят Салор ариғи соҳилига етиб келган Қўқон аскарлари шаҳар атрофидаги муҳим қалъаларни эгаллади. Тошкент яқинидаги Ниёзбек қалъасини эгаллаган Қўқон гарнизони аскарларининг тез-тез босқини туфайли тошкентликларнинг иқтисодий аҳволи оғирлашган. «Тарихи Шоҳрухий» асарида ёзилишича, Тошкентда очарчилик бошланган.\nЎн бир кунлик қамалдан сўнг, шаҳар мудофаа деворининг остидан лаҳм кавлаб деворнинг бир қисми қулатилгач, қўқонликлар шаҳарнинг жанубий томонидан бостириб кирган, шаҳар аҳолиси таслим бўлган. Сўнгра шаҳарда талон-торож бошланган. Эртаси куни Олимхон шаҳарга кириб келиб уни талон-торож қилишни тўхтатишга фармон берган. Қўқон хонлиги учун хавфли бўлган 300 нафар шаҳар аъёни гаров сифатида Қўқонга жўнатилган. Шаҳар мудофаасида иштирок этган баъзи даштликларни хон қатл эттириб, ўз тарафдорларини оқсоқол ва бий лавозимларига тайин этган. Тошкент Қўқон хонлиги томонидан узил-кесил бўйсундирилгандан кейин шаҳарни 1810 йилдан хон ноиби бошқара бошлади.\nТошкент қиёфаси Кўқон хонлигига қарамлик даврида анча ўзгаришларга учраган. Шаҳар ҳудуди кенгайган, Юнусхўжа ўрдаси бузиб ташланиб, Анҳорнинг сўл соҳилида Янги Ўрда қурилган.\n1830-йилларда Муҳаммад Алихон даврида янги Ўрда ёнига Шарқий Туркистонда ўз ватанидан қувилиб Қўқон хонлигидан паноҳ топган мусулмонлар келиб жойлашган, натижада қашқарликлар маҳалласи вужудга келган. Ўрданинг шарқ томонида янги маҳаллалар, мавзелар пайдо бўлган. Шаҳар аҳолиси сони ортган, 1860-йилларга келиб Тошкентда 60 мингдан ортиқ киши истиқомат қилган. Шаҳарнинг меъморий қиёфаси ҳам ўзгарган. Кўплаб мадраса, масжид, хонақоҳлар қурилган: Бекларбеги мадрасаси (1835), Эшонқулидодхоҳ мадрасаси (1840), Мўйи Муборак мадрасаси, Баландмасжид (1875) ва бошқалар.\nБироқ шу билан бир қаторда аҳоли қаттиқ зулм остида қолган. Солиқларнинг оғирлиги, амалдорларнинг ўзбошимчалиги шаҳар аҳолисининг бир неча бор қўзғолон кўтаришига сабабчи бўлган. 1865 йил Тошкент Россия империяси томонидан босиб олинган.


Бугун Россиянинг 700дан ортиқ аскари поезд орқали Грозний яқинидаги Ханкала ҳарбий базасини тарк этди.\n24 январ 2021, Тошкент вақти: 08:58\nХабарларга кўра, мазкур поездда кўплаб ҳарбий техника ҳам олиб кетилган.\nЎтган ҳафта Россия ҳукумати Чеченистондан ўзининг 1,270 нафар аскарини ва 200 дона ҳарбий техникани олиб чиқишини маълум қилган эди.\nРоссия расмийларига кўра, ҳозирда Чеченистонда тахминан 80 минг аскар бор. Аммо айрим норасмий маълумотларга қараганда, Россия ҳарбийлари сони 100 минг одамни ташкил қилади.\nРасмий Москва 23 март куни Чеченистоннинг янги конституцияси борасида референдум ўтказишни режалаштирган.


Филиалда таълим 2021/2022 ўқув йилидан бошланиб, тўлов-контракт маблағлари миқдори Муассис томонидан белгиланади. Филиал битирувчиларига Ўзбекистонда олий таълим тўғрисидаги ҳужжат сифатида тан олинадиган диплом берилади.\nФилиал нодавлат олий таълим ташкилоти ҳисобланади.\nФилиалда ўқитиш “Collegium Humanum” Варшава менежмент университети (Польша Республикаси) (Муассис) томонидан тасдиқланадиган ўқув режалари ва фан дастурларига мувофиқ кундузги таълим шаклида, инглиз, рус ва ўзбек тилларида тўлов-контракт асосида амалга оширилади.\nФилиалда дастлабки босқичда қуйидаги бакалавриат таълим йўналишлари бўйича талабалар қабул қилинади:\nФилиалда таълим 2021/2022 ўқув йилидан бошланиб, тўлов-контракт маблағлари миқдори Муассис томонидан белгиланади.\nФилиал битирувчиларига Ўзбекистонда олий таълим тўғрисидаги ҳужжат сифатида тан олинадиган диплом берилади.\nФилиалнинг ҳар йилги қабул параметрларининг 10 фоизидан кам бўлмаган қисми ижтимоий ҳимояга муҳтож оилаларнинг қобилиятли фарзандлари орасидан танлов асосида абитуриентларни (Филиал гранти асосида) ўқишга қабул қилиш учун ажратилади.\nШунингдек, иқтидорли ҳамда ўзлаштириш кўрсаткичлари юқори бўлган талабаларга тўлов-контракт миқдорига нисбатан 50 фоизгача чегирма берилади.\nФилиалда таълим бериш учун 70 фоизгача малакали хорижий профессор-ўқитувчилар Польша Республикаси ва Европанинг бошқа давлатларидан жалб қилинади.\nВаршава менежмент университети


Германиянинг собиқ канцлерини нафақадан маҳрум қилиш таклиф қилинмоқда | Azon.uz - Ахборот-таҳлилий портал\n780 16:45 19.05.2022\nХристиан-демократик иттифоқ Германия собиқ канцлери Герхард Шрёдерни Россия билан алоқалари туфайли давлат хизматчиларининг пенсияларидан маҳрум қилишни таклиф қилди. Бу ҳақда Frankfurter Allgemeine Zeitung нашри хабар бермоқда.\n«Ҳукмрон коалиция Шрёдерга қарши чора кўришда уни давлат хизматчиларининг пенсия олувчилар рўйхатидан чиқариб ташлашни таклиф қилаётган Христиан-Демократик Иттифоқи каби ишни амалга ошира олмайди», — дейилади мақолада.\nБунга асос сифатида Шрёдернинг Россия президенти Владимир Путин билан алоқалари ва унинг Россия энергетика компанияларидаги фаолияти эсга олинади.\nШу билан бирга, Германия Социал-демократик партияси депутати Кати Мастнинг сўзларига кўра, бундай чоранинг амалга оширилиши «жуда шубҳали» кўринади, чунки гап «мулк ҳуқуқлари» ҳақида кетмоқда.\nЎтган йили Шрёдернинг офис ходимлари ва саёҳат харажатлари 419 000 евро атрофида бўлган. Канцлерия томонидан молиялаштирилган идорада яқин давргача тўрт нафар ходим ишлаган эди. Улар бир неча ҳафта олдин ишдан бўшаган ва бошқа жойга ўтказишни сўрашган.\nРоссиянинг Украинага ҳарбий ҳаракатлари бошланганидан сўнг, Шрёдер Путиндан узоқлашмагани, Россия газ ва нефть компаниялари кузатув кенгашларидаги лавозимларидан истеъфога чиқмагани учун қаттиқ танқид қилинди. Айни пайтда, Шрёдерни СДПдан чиқариб юбориш бўйича бир қанча тартиб-қоидалар олиб борилмоқда. Партия элитасининг ўзи чиқариб юбориш учун ҳеч қандай чора кўрмади. СДП раиси Саския Эскен Шрёдернинг ўзи партиядан кетишини талаб қилди. Партиянинг ички ишлар штат котиби Ненси Фезер Шрёдерни партиядан чиқариб юборишни талаб қилган. “Шрёдер Путин билан яқин алоқада бўлишига қарамай, СДПда қолиши мумкинми”, деган саволга у: «Чиқариб ташлаш керак!», деб жавоб берган.\nАввалроқ, Адлия вазири ўринбосари, Полша парламенти аъзоси Себастян Калета Европа Иттифоқига Шрёдернинг Россия билан алоқалари туфайли унга қарши санкциялар жорий этишни таклиф қилган эди.\nМахсус Германия Россия посол Адлия вазирлиги канцлер


TeliaSonera Ўзбекистонда 2014 йилда қарийб ярим миллиард доллар даромад олди\nUcell мобил операторининг 2014 йилдаги соф даромади 436,159 миллион АҚШ долларини ташкил этди. Швецияга қарашли TeliaSonera компаниясиниг Ўзбекистондаги шўъбаси 2013 йилга солиштирганда ўтган йили 15,9 фоизга кўпроқ даромад қилгани айтилади телеком ширкатининг молиявий ҳисоботида.\nTeliaSonera ҳисоботида келтирилишича, Ucell абонентлари сони ўтган йили 8,574 миллион одамни ташкил қилган, бу эса 2013 йилга нисбатан 78 минг абонентга кўпроқдир.\nTeliaSonera ширкати Ўзбекистонда қарийб ярим миллиард доллар даромад олгани тўғрисидаги хабар Швецияда бу ширкат устидан тергов давом этаётган пайтга тўғри келмоқда. Швед прокурорлари катта қисми ҳукуматга қарашли телеком ширкатини Ўзбекистон бозорига кириш учун бу мамлакат президентининг қизи Гулнора Каримовага юзлаб миллион доллар миқдорида пора берганликда гумон қилмоқда.


Эмланиш коронавируснинг янги штаммига қарши курашишда ҳам катта самара беради — Sof.uz\nЖАҲОН 365,219,837 288,888,060 5,650,428\n29.11 17:30 35 Тиббиёт\nНурмат Атабековнинг фикрига кўра, SARS-CoV-2нинг омикрон штамми учун алоҳида протокол ишлаб чиқиш масаласини вақт кўрсатади. Шунга қарамай, мавжуд диагностика, даволаш ва профилактика имкониятларидан самарали фойдаланиш бу вирус турига қарши ҳам натижа беради.\nВакциналар SARS-CoV-2нинг ҳар қандай мутацияга учраган штаммига қарши самара беради. Ҳатто янги штаммни юқтириб олган ҳолатда ҳам барча дозада эмланганларда касаллик енгил ва жиддий асоратларсиз ўтади.\nМутахассиснинг айтишича, янги штаммнинг юртимизга кириб келиши ва аҳоли ўртасида тарқалишининг олдини олишда карантин қоидаларига амал қилиш жуда муҳим ҳисобланади.\nКеча, 21:49 154 Жаҳон


16 июн куни Қирғизистон парламентининг июн воқеаларини текширган депутатлик комиссияси иши ҳақидаги қарори ёйинланди.\nА4 форматидаги 7 қоғозга жо бўлган парламент қарорида дастлаб “2010 йилнинг июн ойида содир бўлган миллатлараро тўқнашув чоғида Қирғиз Республикасида геноцид, ҳарбий жиноятлар, инсониятга қарши жиноятлар бўлмаган”и қайд этилади.\nБу билан Қирғизистон парламенти Июн воқеаларини ўрганиш бўйича халқаро комиссия хулосасини қабул қилмаслигини яна бир бор таъкидлайди.\nЭслатиб ўтамиз, Киммо Килюнен бошчилигидаги мазкур халқаро комиссия шу йил май ойида эълон қилган ўз хулосасида Қирғизистон жанубида инсониятга қарши жиноятлар содир этилганини қайд этганди. Бу хулосадан норози бўлган қирғиз депутатлари Киммо Килюненни Қирғизистонда номақбул шахс деб эълон қилгандилар.\nПарламент қарорида апрел ва июн воқеалари учун мамлакат собиқ президенти Қурмонбек Бакиев ва унинг яқинлари сиёсий жиҳатдан жавобгар эканлиги урғуланади. Шунингдек, қарорда июн воқеалари учун Муваққат ҳукумат ва бакиевчилар ҳатти-ҳаракатларига ҳуқуқий баҳо бериш мамлакат Бош прокуратурасига юклатилади.\nАснода парламент қарорида 2010 йил май-июн ойларида Ўш шаҳри, Ўш ва Жалолобод вилоятларида содир бўлган фожиавий воқеаларнинг асосий ташкилотлари ва айбдорлари сифатида ўзбек лидерлари номлари келтирилади. Хусусан, қарорда Қодиржон Ботиров, Иномжон Абдурасулов, Жалолиддин Салоҳиддинов, Кароматхон Абдуллаева, Озодбек Кароматов, Муҳаммадрасул Абоқжонов, Халилжон Худойбердиев (ЎшТВ), Жавлонбек Мирзахўжаев (МезонТВ), Улуғбек Абдусаломов, Азамжон Акбаров “миллатчилик ва айирмачилик ҳаракатларига алоқадор” шахслар сифатида тилга олинади.\nЮқорида номлари келтирилган шахсларни ўтган йилги қонли воқеаларда “айбдор деб ҳисоблансин” дея қарор чиқараётган қонун чиқарувчи орган бўлмиш парламент бу ўринда суд ҳокимияти органлари ваколатларини ўзлаштириб олгандай кўринади. Ваҳоланки, парламент қарорида қайд этилган кишилар ҳали суд томонидан айбдор деб топилмаган ва улар иши бўйича суд номаълум муддатга қолдирилган. Боз устига, июн қирғини бўйича аввалроқ ўз хулосаларини эълон қилган Қирғизистон миллий комиссияси ҳам, Халқаро комиссия ҳам парламент комиссиясидан фарқли ўлароқ ўзбек лидерлари сепаратизмга чақиргани юзасидан фактлар тасдиқланмаганини эълон қилгандилар.\nПарламент қарорида Бош прокуратурага ўтган йилнинг апрел, май ва июн воқеалари бўйича Бакиев ҳукуматида ишлаган собиқ раҳбарлар, шунингдек, мамлакат жанубидаги қатор вилоят, туман ва шаҳар раҳбарлари фаолиятига ҳуқуқий баҳо бериш вазифаси юклатилади. Бироқ бунда Ўш шаҳри мэри Мелис Мирзақматов ва Ўш вилояти губернатори Сўўрўнбай Жээнбековнинг ижобий йўналишдаги ҳатти-ҳаракатлари эътиборга олиниши лозимлиги таъкидланади.\nПарламент хулосасида Қирғизистон маданият ва ахборот вазирлиги, Адлия вазирлиги, Бош прокуратурасига мамлакат жанубида ахборот майдонига алоҳида эътибор қаратиш ҳамда “Фарғона.ру” сайтини республика ҳудудида “блокировка қилиш бўйича чоралар кўриш” топширилади.\nМазкур қарор 120 ўринли Қирғизистон парламентида 95 депутат томонидан ёқлаганлар. Қарорни бажариш учун эса 3 ой муддат берилган.


13 Январь 14:15\nALMATY. Кazinform - Алматида 149 та кичик ва ўрта супермаркетдан 140 таси очилди. Бу ҳақда Алматидаги ҳаётни тиклаш штаби маълум қилди, дея хабар беради Kazinform мухбири.\nШаҳарда 31 та савдо объекти шикастланган, жумладан «Магнум» – 19 та (14 таси вайрон қилинган), «Тоймарт» – 11 та (10 таси вайрон қилинган), «Интерфуд «- 1. Улар 14 январдан бошлаб «EsentaiGourmet», «Галмарт» очишни режалаштирмоқда.\nБугунги кунда барча 52 та бозор фаолият кўрсатмоқда.\nШаҳарда 220 та ёқилғи қуйиш шохобчаларидан 168 таси очилган.\nБугунги кунда 5 та хусусий нотармоқли ёқилғи қуйиш шохобчаларини очиш режалаштирилган.\nШаҳарда 93 та йирик савдо объекти мавжуд. 13 январ ҳолатига кўра 14 та савдо-кўнгилочар марказлари («Глобус», «Спутник», «Ритц Палаc», «Алма-Ата», «Гранд Парк», «Алмати Молл», «Достиқ Плаза», «Мега Парк» «, «Мега Алма-Ата«, «Атакентмолл«, «Март«, «Силкуэй Cити«, «Алатау«, «АДК»), шунингдек, 61 та савдо марказлари ишлай бошлади.\n«Esentaimall» савдо-кўнгилочар маркази 14-январдан ўз ишини бошлашга тайёр. «Форум» савдо-кўнгилочар маркази шаҳарда вазият барқарорлашганидан кейин очилади.\nФавқулодда ҳолат тугаши билан соат 9.00 дан 18.00 гача спиртли ичимликлар сотилмайдиган 2 мингга яқин умумий овқатланиш объектлари очилди. Бугун, 13 январ куни 500 га яқин умумий овқатланиш объектларини ишга тушириш режалаштирилган. Бугунги кунга қадар 39 та умумий овқатланиш объекти шикастланган.\nБугунги кунда шаҳардаги 120 та корхонадан 91 таси фаолият юритмоқда. Қолганларини эса 14-19 январ кунлари ишга тушириш режалаштирилган.


12 йиллик муҳожиратдан кейин Ватанга қайтган фаол вафот этди « Ўзбекистон Халқ Ҳаракати\n12 йиллик муҳожиратдан кейин Ватанга қайтган фаол вафот этди\n12 йиллик муҳожиратдан кейин Ватанга қайтган фаол вафот этди – Толиб Ёқубов мустақил Ўзбекистондаги илк ва энг таниқли инсон ҳуқуқлари ҳимоячиларидан бири эди.\nУ Каримов даврида Ўзбекистонни тарк этишга мажбур бўлган, ҳали муҳожиратда экан, 2014 йилда фуқароликдан маҳрум этилган.\nМустақилликнинг илк йилларидан бошлаб инсон ҳуқуқлари билан “жиддий” шуғуллана бошлаган фаол Ўзбекистонда давомли таъқиб ва тазйиқлар остида фаолият юритиб келган.\nТолиб Ёқубов 2006 йилнинг июлида Францияга муҳожиратга юз тутган.\nФаол бунга Ўзбекистонда ўзига нисбатан “сохта” жиноий иш очилгани сабаб бўлганини айтган.\nУ қанд хасталигидан оғриган, орада кечган вақт давомида Ўзбекистонга қайтиш истагини такрор ва такрор изҳор этган.\nВатанда кўз юмиш учун қамоқ қадар ҳар қандай хавфга юз тутишга тайёр эканлигини айтган.\nАммо ўтган 2018 йилга қадар кекса ва хаста фаол бунга имконли бўлмаган.\nЎтган йил янги Ўзбекистон Президенти Шавкат Мирзиёевнинг Францияга расмий ташрифи арафасида унинг ортга қайтганига оид хабар олинган.\nАммо фаолнинг қандай шартлар асосида бунга муваффақ бўлгани тафсилотлари кенг матбуотга имконсиз қолганди.\nБу – Франция мисолида Ўзбекистон янги раҳбарининг бир Европа давлатига амалга оширган биринчи расмий ташрифи бўлган.\nРасмий ташриф, худди шу боис ҳам, ҳам Ўзбекистон ва ҳам ташқи дунё нигоҳида алоҳида эътибор топган.\nАммо худди шу манзарада ҳам, янги Ўзбекистон сиёсатини Каримов давридаги эскисига ўхшатган, қиёс берганлар бўлган.\nТаъбир жоиз, кузатувчилар тавсифида бу каби “илтифот”лар марҳум президент бошқарувига хос бир анъана бўлган.\nЎзбекистондан олинган хабарларга кўра, Толиб Ёқубов Жиззахдаги уйида ҳаётдан кўз юмган. 79 ёшда бўлган.\nЯқинлари унинг ўлими манзарасида айрим Ғарб нашрларига фаолнинг сўнгги пайтларда оғир аҳволда ётганини айтишган.\nИнтернетда имконли бўлган суҳбатларидан фаолнинг ортга қайтгач, Ўзбекистондаги ижобий ўзгаришлардан ҳайратда экани англашилган.\nУ ўзининг диққатини Ўзбекистондаги қурилишлар, йўллардан олиб ташланган саноқсиз блок постлар ва бир неча метрлик панжарасиз қолган, турган ҳукумат биноларига қаратган.\n“Одамлардаги катта кўтаринки руҳ ўзини жуда қувонтиргани”ни ҳам алоҳида қайд этиб ўтган.\nУйга қайтгач, тўй қилиб, элга ош бергани, кунлаб уни кўриш учун келаётганларнинг кети узилмаганини ҳам айтган. Уларнинг орасида узоқлардан келаётганлари ҳам борлигидан, ҳатто, ўзи ҳам таажжубда экани сезилган.\nАгар, ўз сўзларига таянилса, Жиззахда, ўз ота уйида, аёли, қизи, куёви – яқинлари бағрида ва қаровида бўлган.\nФаолнинг вафоти Ўзбекистонда қолган саноқли инсон ҳуқуқлари фаоллари ҳануз босимлар остида бўлган, муҳожиратдаги аксарияти эса, ҳамон Ўзбекистонга қайтишга имконсиз ва иложсиз бир манзарада кузатилган.\nИнсон ҳуқуқлари Каримов даври Ўзбекистони халқаро миқёсда кескин танқидлар, хавотирларга сабаб бўлиб келган энг муҳим соҳалардан бири бўлган.\nЎша пайтларда Ўзбекистондаги диний-сиёсий маҳкумларнинг сони, ҳатто, халқаро ҳисоб-китобларда ҳам мингларга нисбат берилган.\nАйнан шу каби маҳкумларга нисбатан ноинсоний муносабат ва қийноқ ҳоллари ҳам халқаро ҳамжамият нигоҳида алоҳида эътибор топган воқеълик сифатида кўрилган.\nТолиб Ёқубов ҳали Ўзбекистонда экан, Би-би-си Ўзбек хизмати билан суҳбатида бу каби маҳкумларнинг сони 30 мингдан ортишини айтган.\nУларнинг тақдири инсон ҳуқуқлари фаоли сифатида у ўз диққатини қаратган энг муҳим масалалардан бири бўлган.\nИнсон ҳуқуқлари фаоли\nТолиб Ёқубов аввалига норасмий “Ўзбекистон Инсон Ҳуқуқлари Жамияти” таркибида мамлакат фуқаролари ҳуқуқларини ҳимоя қилишни бошлайди.\nУ 1996 йилда бу ташкилотнинг Бош котиби ва 2001 йилда эса, раиси этиб сайланади.\nАммо фаолнинг 16 йил давомида бу жамиятни Ўзбекистонда рўйхатдан ўтказиш уринишлари иш бермайди.\nТолиб Ёқубов, Ўзбекистонда экан, мамлакат ҳуқуқ-тартибот идораларининг давомли босими остида фаолият юритишга мажбур бўлган.\nФаол бу ҳақда доимо ўзининг суҳбатларида алоҳида таъкидлаб келган.\nАлал-оқибат, ўзига нисбатан “сохта жиноий иш” очиларкан, Ўзбекистонни тарк этишга мажбур бўлган.\nБунинг ортидан, ўз фаолиятини муҳожиратда – Францияда давом этдириш истагида ҳам кўрилган.\n“Ўзбекистон Инсон Ҳуқуқлари Жамияти” 2008 йилда Франция ҳукумати томонидан давлат рўйхатига олинган. Унга халқаро мақом берилган.\nФаол Би-би-си Ўзбек хизматига берган энг сўнгги суҳбатларидан бирида, энди “ташкилотнинг Ўзбекистонда қурултойини ўтказиш, раҳбариятини шакллантириш ва уни “де-юре” тан олдириш устида иш олиб бораётганликлари”ни айтган.\nАммо орада кечган вақт давомида унинг бунга қанчалик муваффақ бўлгани тафсилотлари ноаён қолган.\nИнсон ҳуқуқлари янги Ўзбекистон президенти Шавкат Мирзиёев ислоҳотларининг диққат-марказидаги энг асосий муаммолардан бири бўлади.\nАммо, бунга қарамай, ҳали-ҳануз мамлакатда фаолият олиб борувчи инсон ҳақларини ҳимоя қилиш ташкилотларининг сони бармоқ билан санарли экани кўрилади.\nБундан ташқари, “Хьюман Райтс Вотч” бўладими ёки “Амнести Интернейшнл”га ўхшаш халқароларининг ҳам ҳамон Ўзбекистонга тўлиғича қайтмагани кузатилади.\nТолиб Ёқубов ҳаётининг салмоқли қисми “Ўзбекистон Инсон Ҳуқуқлари Жамияти” билан боғлиқ эканини айтган.\n“Қилган ишларига таниш ва нотаниш одамларнинг баҳо беришлари”ни маъқул кўрган.\nФизика-математика фанлари номзоди. Олти фарзанднинг отаси бўлган.\nУ 20 аср олтмишинчи йилларда дастлаб Москва ва кейинчалик Кишеневда илмий иш билан шуғулларкан Совет сиёсий диссидентларидан “инсон ҳуқуқлари” ва “демократия” борасида биринчи марта эшитганини айтади.\nТолиб Ёқубов 1980-йиллар охирида “Бирлик” Халқ ҳаракатининг фаол аъзосига айланади.\nУ 1992 йилдан бошлаб инсон ҳуқуқлари билан “жиддий” шуғуллана бошлаган.


“Милан” таркибида келаси мавсумда кимларни кўришимиз мумкин? » Футбол янгиликлари 2021\nGoal24.uz » Европа жамоалари » Italiya » “Милан” таркибида келаси мавсумда кимларни кўришимиз мумкин?\n“Милан” таркибида келаси мавсумда кимларни кўришимиз мумкин?\nГоал24.уз турли ишончли манбаларга асосланган ҳолда, “Милан” жамоаси нишонида турган футболчилар билан таништириб ўтади.\n“Уиган” аъзоси Энтони Робинсон аслида ўтган мавсумда ёки қишда таркибга қўшиб олиниши лозим эди, бироқ 23 ёшли футболчининг соғлиғидаги муаммолар бунга йўл қўймади.\n“Уиган” ҳимоячиси 2 ой давомида ўз соғлиғини тиклашга муваффақ бўлди. Айни дамда, унинг варианти устида “россонерилар” бош қотиришда давом этмоқда. Агар акадмиядаги футболчилардан бирига имконият берилмаса, тез орада Робинсон билан шартнома имзоланади.\n“Фиорентина” клуби марказий ҳимоячиси Никола Миленкович бу мавсумни кўтаринки кайфиятда ўтказди.\n22 ёш бўлишига қарамай, деярли асосий таркибдан ўзи учун жой нақдлади десак, адашмаган бўламиз. Италия нашрларининг маълум қилишича, аллақачон сербиялик футболчининг агенти билан “Милан” музокаралар олиб бормоқда.\nАйни дамда, унинг тахминий трансфер қиймати 40 миллиони ташкил этади. Милан шаҳри жамоаси бу суммани камайтириш мақсадида “Фиорентина”га Лукас Пакетани таклиф этишни режа қилган.\nЎнг қанот ҳимояси\nБу позисияга “Милан” бир йўла учта вариантни кўриб чиқмоқда.\nТрансфер ҳуқуқи “Барселона”га тегишли бўлган Эмерсон билан музокаралар ҳали-ҳамон давом этмоқда. Мавсумни ижара асосида “Бетис”да ўтказган ҳимоячи ўзининг тезкор ҳаракатлари билан бир нечта грандлар эътиборини тортгани рост. Унинг трансфер қиймати ҳам бир йил ичида 5 миллиондан 30 миллионга қадар кўтарилди. Айни дамда, “Милан”дан кўра ПСЖ унинг трансферини қўлга киритишга яқинроқ турибди.\nСерж Оре борасида “Милан”да имконият яхшироқ. Серж “Милан” томонидан қўлга киритилиши шарт бўлган трансферлар қаторидан ўрин олган. Шу саббали, аллақачон Оре борасида расмий таклиф юборилган.\n“Тоттенҳем” ўз футболчисини 20 миллиондан камига қўйиб юбормоқчи эмас. “Милан” эса, бу суммани ҳеч бўлмаса 15 миллионга тушуришларини талаб қилмоқда. Катта эҳтимол билан “Милан”нинг 2020/21-йилги мавсум учун илк трансфери “шпорлар” футболчиси бўлади.\nБундан ташқари, “Милан”да захира варианти ҳам мавжуд. ПСВ қанот ҳимоячиси Дензил Дюмфрис ҳам янги мавсумни “қизил-қора” либосда бошлаши мумкин. 24 ёшли футболчи учун “Милан” 10-15 миллион сарф этиши лозим, бироқ “россонери”лар унинг катта тажрибага эга эмаслиги учун ҳам бироз иккиланишмоқда. Шунга қарамай, Серж билан кутилганидек шартома имзолашнинг имкони бўлмаса, Дензил вариант биринчи рақамлига айланади.\nТаянч ярим ҳимоячиси\nБу зонани кучайтириш учун гранд клублар билан рақбатлашишга тўғри келади. Сабаби, “Милан” нишонга олган Луиш Флорентино учун кураш авжида.\n“Бенфика” клубининг 20 ёшли тинейжери билан “Милан” қишда шартнома имзоламоқчи эди, бироқ Флорентино мавсум ўртасида клубини алмаштиришни истамади. Кейинроқ, “Бенфика” Флорентинони 2 мавсумга сотиб олиш шарти билан ижарага беришни “Милан”га таклиф қилди. Бугунги кунда ушбу трансфер борасида музокаралар кетмоқда. Бундан ташқари, Лукас Торрейранинг ҳам Миланга кўчиб ўтиш эҳтимоли юқори. Артета “Арсенал” тепасига келгач, уругвайлик футболчи керакцизга айланди. “Милан” аввалроқ ҳам “а серия”да тўп суриш тажрибасига эга футболчи билан алоқага чиққан, лекин “Арсенал”ни уни сотишни истамаган эди. Эндиликда, “Арсенал”нинг ўзи Лукаснинг ҳизматларини “Милан”га таклиф қилмоқда. Шунингдек, “Челси”га тегишли бўлган Темми Бакаёко ҳам “Милан”га қайтиши ҳеч гап эмас. Сўнгги маълумотларга қараганда, Бакаёко “Милан”га қайтиш учун келаси мавсумда икки баробар камроқ маош эвазига тўп тепишга ҳам рози.\n25 ёшли футболчининг трансферидан “Челси” 20 миллион ишлаб олишни ният қилган. Шундай бўлсада, агар “Милан” Теммини қўлга киритмоқчи бўлса, бу сумма 10 миллионга қадар камайиши ҳеч гап эмас.\n“Фиорентина” клубида супер мавсумни ўтказган Федерико Кеза барча Италия грандлари томонидан кузатилмоқда. Шу жумладан “Милан” ҳам 22 ёшли футболчини қўлга киритишга қарши эмас. Афсуски, бу трансферни амалга ошириш осон бўлмайди.\nСабаби, “Фиорентина” раҳабари Рокко Комиссо Федерикони 70 миллиондан камига сотмаслигини расман эълон қилди. Агар “россонерилар” Кезани илиб кетишни уддалай олмаса, бор эътиборини “Уотфурд” вингери Жерар Делофеуга қаратади. Клуби АПЛни тарк этган испан чемпионшипда қолишни истамаяпти. Шу сабабли, инглизлар уни 8-10 миллион евро атрофидаги сумма эвазига қуйиб юборишга тайёр. Сўнгги маълумотларга қараганда, Делафеунинг агенти аллақачон “Милан” раҳбарлари билан учрашган ва музокаралар учун очиқ эканлигини расман маълум қилган.


Хитой ички ёнув двигателли автомобилларни тақиқлаш масаласини кўриб чиқмоқда\n19:38 / 11.09.2017\nХитой ҳукумати мамлакат ҳудудида бензинли ёки дизелли двигателлар билан жиҳозланган автомобилларни ишлаб чиқариш ва сотишдан тўлиқ воз кечиш имкониятини кўриб чиқмоқда. Бу ҳақда CNN телеканали Хитой саноат ва ахборот технологиялари вазири ўринбосари Син Гобинга таянган ҳолда хабар қилмоқда. Унинг сўзларига кўра, айни вақтда тақиқни жорий қилиш муддати ҳукуматда муҳокама қилинмоқда. Гобиннинг айтишича, ички ёнув двигателлари билан жиҳозланган автомобилларни тақиқлаш атроф-муҳит ҳолатини яхшилаш ва Хитой автосаноати ривожига туртки беради.\nХитойнинг енгил автомобиллар экспорти билан шуғулланувчи йирик Chery Automobile Co. компанияси вакили Лю Чжицзянинг маълум қилишича, бу тақиқ 2040 йилдан сўнг жорий этилиши мумкин. Унга кўра, Хитой каби улкан бозорга тайёрланиш учун вақт керак.\nМаълумки, 2040 йилдан Франция ва Буюк Британия ҳам бензинли ва дизелли автомобиллар ишлаб чиқаришни тақиқлайди. Бошқа мамлакатлар, хусусан, Германия, Норвегия ва Нидерландия каби давлатлар ҳам шу каби чекловларни муҳокама қилмоқда. 2016 йили Хитойда 28 млн дона автомобиль ишлаб чиқилган, шундан 500 мингтаси электромобилдир.\nКўплаб хорижий компаниялар, жумладан Mercedes-Benz, Volvo, Audi, Ford ва Tesla Хитойда электромобиллар ишлаб чиқармоқда.


Пайғамбарим ҳаққида сизга сўзлаб берай\nБир ғайри дин одам келиб менга: пайғамбаринг ҳақида сўзлаб бер деганда, унга қуйидаги сўзларни айтган бўлар эдим:\nОддий ва содда бўлган муҳитда туғилган, ёшлигиданоқ бошидан қийинчиликларни кечирган яъни ота ва онадан етим қолган улуғ инсон эдилар. Умрида ёлғон гапирмаганликларидан содиқул масдуқ яъни ростгўй, сўзи тасдиқланган, деган унвонни олган эдилар. Умри давомида бир марта бўлса ҳам аҳдга ва омонатга хиёнат қилмаганлари учун Муҳаммад Амин яъни ишончли деган унвонни олган эдилар.\nҚариндошлари билан алоқани ўрнатган, бечора ва мискинларнинг ҳолидан хабар оладиган, қийналиб қолганга ёрдам берадиган мисли йўқ инсон эдилар.\nОилада уй юмушларини бажариб аёлларига ёрдам берадиган камтар зот эдилар. Ўзлари сут соғар, ўзлари кийимларига ямоқ қўяр ва бошқа уй ишларида муҳтарама оналаримизга кўмаклашар эдилар ва: «Сизларнинг энг яхшиларингиз аҳли олиасига яхшилик қиладиганларингиздир», деб бизларни ҳам аҳли аёлларимизни оғирини енгиллатишга тарғиб қилар эдилар.\nБаъзилардек овқатни танламас эдилар. яхши кўрган овқатлари тортиқ қилинса ер эдилар. Бирор марта овқатни ёмонламаганлар. Соддароқ қилиб айтганда инжиқ эмасдилар.\nПайғамбаримиз соллаллоҳу алайҳи васалламдек камтарин зот тарихда ўтмаган. У зот тўғри келган уловни миниб кетар эдилар. Баъзида хачир, баъзи эшак. Менга эшак эмас отни ҳозирланг, демаганлар.\nБирор марта ўзлари учун яъни нафсониятлари учун бировдан ўч олмаганлар ва бировдан хафа бўлмаганлар. Яъни нимага мен ёқтирган овқатни қилмадинг, деб нафсониятлари учун хафа бўлмаганлар. Аллоҳни норози қиладиган иш бўлса, хафа бўлар, Аллоҳни рози қиладиган ишларга хурсанд бўлардилар.\nАйтган сўзига биринчи бўлиб ўзи амал қиладиган зот эдилар. Тарихнинг бирор саҳифасида айтган сўзига хилоф иш қилди, деган жумлани топа олмайсиз.\nДунёнинг бойлиги таклиф қилинганда ўз ҳохишлари билан ундан воз кечиб оддий ва камтарона ҳаётни ихтиёр қилганлар. Умрлари давомида қоринлари буғдой нонига тўйиб овқатланмаганлар.\nЯшаган уйларини кўрсангиз қандай қилиб бу кичик уйда яшаш мумкин, деб ҳайрон қоласиз. Мана шу кичик уйдан бутун дунёга нур таралди, бу кичик уйнинг соҳиби инсониятни ботқоқдан қуруқликка олиб чиқди. Камтарона ҳаётни танлаган ва бизларни ҳам камтарин бўлишга чақирган улуғ зот эдилар.\nҲузурларида бир киши ҳаяжондан титраганда, қўрқма мен подшоҳ эмасман, мен оддий бандаман, деб уни тинчлантирганлар.\nБаъзи зодагон инсонларга ўхшаб фақат бой ва мансабдор шахслар билан юриб муҳтож ва камбағаллардан узоқда бўлмаганлар. Аксинча муҳтож ва камбағаллар билан бирга бўлиб, «Ким бировни бойлиги учун унга тавозе қилса, динининг учдан икки қисми кетади», дер эдилар.\nБу дунёда яшашдан асосий мақсадлари Аллоҳнинг топшириғини адо қилиш яъни инсониятни зулматдан нурга олиб чиқиш эди ва бу ишни жуда гўзал тарзда бажардилар.\nЙигирма уч йил давомида мисли кўрилмаган ишни қилиб кетдилар.\nМана менинг пайғамбарим, жоним у кишига фидо бўлсин мана шундай зот эдилар. Шунинг учун ҳозирги кундаги бутун дунё одамлари яъни 6-7 милиард инсонлар жамланиб қила олмаган ишни якка ўзлари Аллоҳнинг ёрдамида гўзал ахлоқ билан бажариб қўйганлар.\nДругие материалы в этой категории: « Пайғамбаримиз соллаллоҳу алайҳи васаллам ва муаммонинг ечими\tПайғамбар (алайҳиссалом)нинг нафл ибодатлари »


Меҳр оролни қутқаради - AmuNews.uz - энг сўнгги янгиликлар\nЎзбекистон ёшлар иттифоқи марказий кенгаши томонидан Қорақалпоғистон Pеспубликаси Жўқорғи Кенгеси ва Вазирлар Кенгаши, бошқа манфаатдор ташкилотлар билан ҳамкорликда Мўйноқ туманида “Меҳр Оролни қутқаради” лойиҳаси доирасида тадбирлар бўлиб ўтди.\nУнда Ўзбекистон ёшлар иттифоқи марказий, вилоят кенгашлари вакиллари, вазирликлар, идора ва ташкилотлар, ўқув юртлари ёшлар етакчилари, оммавий ахборот воситалари вакиллари, блогерлар иштирок этди.\nЛойиҳанинг дастлабки куни фаол иштирок этаётган минг нафардан зиёд ёшлар учун қатор маънавий-маданий тадбирлар ташкил этилди. Жумладан, иштирокчилар туман марказида ўтган йили фойдаланишга топширилган “Future Muynak” ўқув маркази ва Ёшлар маркази, Болалар мусиқа ва санъат мактаби фаолияти билан танишди. “Орол” ва “Очиқ осмон остидаги кемалар“ музейларига саёҳат ташкил этилди. Орол денгизи ва Мўйноқ туманининг тарихи ва бугуни ҳақида маълумотлар берилди.\nНавоий вилояти ҳокимлиги, Ўзбекистон ёшлар иттифоқи вилоят кенгаши вакилларидан иборат гуруҳ Мўйноқ туманига совғалар – ноутбук, китоблар, спорт анжомлари, чолғу асбоблари, иссиқ кийимлар ва турли номдаги маҳсулотлар карвони билан етиб келди. Навоийлик ёшларнинг ушбу ташаббуси давлатимиз раҳбари томонидан илгари сурилган 5 та муҳим ташаббус доирасида амалга оширилди. Шунингдек, Ўзбекистон Pеспубликаси Давлат солиқ қўмитаси раҳбарияти томонидан ҳам совғалар топширилди.\n– Ўзбекистон Pеспубликаси Президенти Шавкат Мирзиёевнинг 2018 йил 15-16 ноябрь кунлари Қорақалпоғистон Pеспубликасига ташрифи давомида берилган топшириқлар ва кенгайтирилган тарзда ўтказилган мажлис баёнида белгиланган вазифалар ижросини таъминлаш юзасидан Ўзбекистон ёшлар иттифоқи марказий кенгаши ташаббуси билан ўтган йилдан “Меҳр Оролни қутқаради” лойиҳаси амалга оширилмоқда, – дейди Ўзбекистон ёшлар иттифоқи Қорақалпоғистон Pеспубликаси кенгаши раиси ўринбосари Бийбижон Аралбаева. – Жумладан, ўтган давр мобайнида “Орол ёшлари” доимий экспедицияси ва Қорақалпоғистонни ижтимоий, иқтисодий ва инновацион ривожлантириш бўйича “Ёшларнинг инновацион ғоялари” саммити ташкил этилди. Халқаро ташкилотлар билан ҳамкорликда Марказий Осиё ёшларининг “Оролни қутқарайлик” мавзусида илмий-амалий конференцияси ўтказилди.\nЁшлар марказида Ўзбекистон ёшлар иттифоқи марказий кенгаши раиси А.Саъдуллаев билан учрашув бўлиб ўтди. Учрашувда жойларда ёшларнинг муаммоларини ўрганиш мақсадида ишчи гуруҳ аъзоларининг Мўйноқ туманидаги маҳалла ва овул фуқаролар йиғинларига бириктирилганлиги қайд этилди.\nЛойиҳанинг иккинчи куни ёшлар Оролнинг қуриган ҳудудида Халқаро пресс-клуб томонидан “Орол тақдири: денгиз чекиняпти, инсон чекинмайди” мавзусида ўтказилган навбатдаги сессиясида иштирок этди. Тадбирда ёшлар давлатимиз раҳбарининг ташаббуси билан амалга оширилаётган кенг кўламли ишлар билан танишди. Куннинг иккинчи ярмида ёшлар мазкур ҳудудга саксовул экиш ишларига ҳам ўз ҳиссасини қўшди.\nЛойиҳа доирасида уч кун давом этган тадбирлар мамлакатимиз ёшларини Орол денгизи қуриши оқибатларини юмшатиш, денгизнинг қуриган қисмида ўрмонлар барпо этиш каби эзгу мақсадларга бирлаштиришга хизмат қилади.\nОртингизда бир чимдим меҳр қолсин\nБАҒPИМИЗГА ҚАЙТ ОPОЛ!


11 октябрь, 2019, 02:32\nТеглар:ЖЧ-2022 | Яман | Вадим Абрамов\nЎзбекистон - Яман учрашуви шарҳи\nЎзбекистон миллий терма жамоаси Яманга қарши баҳсда мухлисларни хурсанд қилди. Чиройли ўйин, ажойиб комбинациялар ва энг асосийси ишончли ғалаба. Голларнинг рангбаранглиги ишқибозларни хушнуқ этди.\nТерма жамоамизнинг бошланғич таркиби эълон қилингач аксарият одамлар Вадим Абрамовнинг қароридан ҳайрон қолишди. Сабаби охирги йилларда аввалги даражасидан пасайган Жамшид Искандеров ва сўнгги паллада олимпия терма жамоамиздан бош жамоага ўтказилган Санжaр Қодирқуловнинг илк дақиқалардан майдонга тушиши бўлди. Лекин бу қарор қанчалик тўғри эканлигини шу куни барча кўрди...\nУчрашув тезкор гол билан бошланди. Жамшид Искандеров қанотга очилаётган Достонбек Ҳамдамовга ажойиб тарзда пас берди. Ҳамдамов жарима майдонига оширган тўпни. Йўқ жойдан пайдо бўлган Санжар Қодирқулов бир уринишда бурчакни нишонга олиб, ҳисобни очди.\nДарвоза ишғол этилгач, вакилларимиз бироз ташаббусни рақибга бергандек бўлишди. Бироқ яманликларнинг олдинга ўтишга журъатлари етмади.\nКейинги дақиқаларда Қодирқулов ва Ҳамдамовнинг уринишларидан наф чиқмади. Ўйиннинг учдан бир қиси ортда қолганда, Россия чемпионатида порлаётган Элдор Шомуродов “Ростов” сафида бош билан гол ургандек, Яман дарвозасини ишғол этди. Шомуродовга Фарруҳ Сайфиев ассистентлик вазифасини бажарди.\nНатижада, жамоамиз танаффусга 2:0 ҳисобидаги ғалаба билан чиқиб кетди.\nИккинчи таймни ҳам ҳамюртларимиз фаол бошлашди. Кетма-кет уринишлар 53-дақиқада самара берди. Санжар Қодирқуловнинг пасидан кейин Искандеров жарима майдони ташқарисидан бурама зарбаси орқали рақиб посбонини ожиз қолдирди. Ажойиб ижро!\nОрадан кўп вақт ўтмай Элдор Шомуродов чап қанотдан рейд ташкил этди. Ҳужумчимиз ҳимоячиларни танаси орқали чалғитиб, тўпни шериги Достонбек Ҳамдамовга жуда ҳам қулай тарзда оширди. Ҳамдамов жарима майдони ичидан гол ура олмади. Ўз навбатида Салим Авад ҳам вазиятни тўғри баҳолаб, хавфни бартараф этгани эътиборга молик.\n66-дақиқада антиқа ҳолат кузатилди. Яъни ҳакамлар Одил Аҳмедовнинг голини инобатга олишмади. Бу вазиятда тўп бош ҳакамга теккани учун рефери голни бекор қилди. Қизиқ, нега унда бош ҳакам ўзига теккан тўпдан кейин ҳужум бўлаётган томонга қараб югурди ва дарвоза ишғол этилгач майдон марказини кўрсатди? Афтидан қоида бош ҳакамнинг ёдидан кўтарилиб қолган кўринади. Чунки унга буни ёрдамчилари айтишди.\nБиринчи таймда бош билан берган зарбарилари зое кетган Ислом Тўхтахўжаев 72-дақиқада ниятига етди. Жалолиддин Машарипов бурчакдан узатган тўпни ҳимоячимиз бу сафар тўрга йўллашда адашмади.\nУчрашув тақдири ҳал этилгач Вадим Абрамов умидли ҳужумчимиз Элдор Шомуродовни кейинги турларга асраш учун уни Игорь Сергеев билан алмаштирди.\nСергеев майдонга тушгач дастлабки имкониятларидан фойдалана олмади. Аммо беллашувнинг охирги дақиқасида ҳужумчимиз муваффақият қозонди. Бу ҳолатда Игорь қанотдаги шериги Ҳамдамовнинг сайи ҳаракатлари эвазига бўш дарвозага гол урди. Яъни Достонбек марказдан узатилган тўпни тўхтатмасдан қулай вазиятда турган Сергеевга узатиб берди.\nШу тариқа, терма жамоамиз ишончли ғалабани тантана қилди.\nВадим Абрамов таркиб танлашда, ўйинчи алмаштиришда, тўғри тактика ва футболчиларга кўрсатма беришда ўз салоҳиятини намойиш этди. Ушбу ғалаба аввалги натижаларимиз сабаб ўзбек футболидан кўнгли тўлмаётган мухлисларни яна стадионларга қайтариши турган гап. Вадим Абрамов ўзбек футболи қандай ўйналишини, қандай услубга тўғри келишини кўрсатиб берди.\nБРАВО АБРАМОВ ! ))) га хали сал эртарок эмасмикин.\nС.А ни ютиб хал килувчи боскичдан хам утиб АССАЛОМ QATAR-2022 !!!,\nБРАВО АВРАМОВ !!! - деб хайкиришдек бахт хаммамизга насиб килсин.\nГап йук Абрамов но комент навбат Сингапурга\nРахмат, Вадии ака! Сиз барибир узимизникисизда, бизнинг йигитларга нима кераклигини зур тушунасиз! Сизга ишонамиз!\nAbramov bosh murabbiy\nElich yordamchi murabbiy\nIvankov darvozabonlar murabbiyi.\nKapadzeni vazifasi nima mtj da.\nХа Ахмаджонов бир йилда хамма ерни расво килиб кетди,каёкдан хам топиб келди бу чолни,хаммани чув тушириб миллионлаган долларимизни олиб кетди,менимча Умид Ахмаджоновга нисбатан жиноий иш кузгатиш керак.\nУ́цинчиларни исми ёки фамилияси нега ёзилмаган формада?\n5-0 дан кунгли тулмабди Абрамовни молодец.худо хохласа мукаммал таркиб чикаради.олга Узбекистан!\nКупер мупер сокка олди кетди хеч нима кимай номард


Солиқлар яна ўзгарди - нима қилиш лозим? | NORMA.UZ\nСолиқлар яна ўзгарди - нима қилиш лозим?\nПрезидент “Ўзбекистон Республикаси солиқ сиёсатини янада такомиллаштириш чора-тадбирлари тўғрисида”ги Фармонни имзолади. Энг муҳим ўзгартиришлар ҚҚС, ЯИТ ва фойда солиғига тегишли.\n2019 йил 1 октябрдан бошлаб ҚҚС ставкаси 20%дан 15%гача пасаяди.\nСолиқ органлари томонидан солиқ тўловчиларнинг тижорат банкларидаги ҳисобварақлари бўйича операцияларни тўхтатиб туришнинг амалдаги механизми бекор қилинди (СКнинг 96-моддасига қаранг). Солиқ кодексининг янги таҳрири лойиҳасида янги тартиб белгиланади. Операцияларни “таҳлика-таҳлил” натижалари ва олдини олиш чораларини кўриш асосида 30 кундан кўп бўлмаган муддатга тўхтатиб турадилар.\n2020 йил учун бир қатор бошқа ўзгартиришлар кўзланган: айрим субъектлар учун ЯИТ ставкаси 25%дан 12%гача пасайтирилади, ҳозирги дивиденд солиғини сақлаб қолган ҳолда юридик шахслардан олинадиган фойда солиғининг 15 фоиз миқдордаги базавий ставкасини белгилайдилар, СҚҚС - бекор қилинади.\nЯнгиликлар боис солиқ тўловчилар нима қилишлари лозимлиги ва қайси жиҳатлари ваколатли органлар тушунтиришларини талаб қилиши ҳақида buxgalter.uz сайтида ўқинг.


«Генеральная доверенность» мулк ҳуқуқини бермайди!\n25.01.2021 12:44 0 3358\nХусусий амалиёт билан шуғулланувчи нотариуслар томонидан амалга оширилган нотариал ҳаракатлар тўғрисида маълумот бергандик.\nЎша статистикада бир жиҳат эътиборимни тортди. 2020 йил давомида берилган ишончномалар сонига эътибор берсак, 400 мингдан ошиқ тасарруф этиш ҳуқуқи билан ишончномалар берилган. Яъни халқ тилида айтганда «генеральная доверенность». Бу жуда катта рақам албатта.\nБизда бир анъана бор. Кўпчилик уй ёки машинани олди-сотди қилган бўлса ҳам, лекин буни тегишли расмийлаштирмасдан «генеральная доверенность» олиш билан чекланади ва шу билан «мулк меники», деб хотиржам юраверишади.\nАммо «генеральная доверенность» мулк ҳуқуқини бермайди! Исталган пайт ишончнома берган шахс буни бекор қилиши ва мулкни олиб қўйиши мумкин.\nБундай амалиёт шаклланганининг бир қанча сабаблари бор, албатта. Энг аввало олди-сотди қилиш жараёнининг қимматлиги бунга сабаб бўлади. Айниқса автомобил олди-сотдиси камида 3-4 млн сўмга айланиб кетади ва даҳмазаси, қоғозбозлиги катта.\nБиргина солиштириш учун: 80 кв.м.ли уйни олди-сотди қилишда давлат божи атиги 223 минг сўм. Аммо 80 от кучига эга автомашинани олди-сотди қилишда давлат божи 1 млн 338 минг сўм. Яна қўшимчасига Йўл фондига отнинг калласидай тўлов ҳам бор! Шунча пул олинадиган йўлларимизнинг аҳволига эса маймунлар йиғлайди! Бу қип-қизил қароқчилик эмасми?!\nБундай катта тўловларни камайтириш керак. Шунда амалиётда мулк можаролари, фирибгарлик ҳолатлари бирмунча камайган бўлар эди.\nУй-жой учун бериладиган ишончномалар сони кўплиги эса узоқ йил давомида ўрнатилган прописка тақиқларига боғлиқ эди. Аммо бугунга келиб, бу муаммо ҳал бўлган. Боз устига юқорида айтилганидек, кўчмас мулк олди-сотдисида давлат божлари анча арзонлаштирилган. 100 кв.м.гача бўлган уйлар узоғи 300-400 минг сўмга айланади. Шу сабаб уй олишда айрим вазиятларни ҳисобга олмаганда, умумий ҳолатда «генеральная доверенность» расмийлаштиришга сунъий тўсиқлар йўқ, менимча.\nАвто 17/07, 10:26\nШанба ва якшанба кунлари кимлар автомашинада ҳаракатланиши мумкин?\nТехнология 20/02, 12:07\nАвто 26/11, 09:35\nЯқин қариндошларнинг ишончномасиз автомашина ҳайдаши масаласида расмий изоҳ берилди


“Одамларимиз ўз ҳуқуқ ва мажбуриятларини яхши билмаганидан битта муаммоси ўнтага айланмоқда” – Қодиров Хоразмда - EFFECT.UZ\n. 12:21 | 07.10.2021\nБугун, 7 октябрь куни “Миллий тикланиш” демократик партиясидан Президентликка номзод Алишер Қодировнинг хоразмлик сайловчилар билан учрашуви бошланди.\nУчрашувни номзоднинг Хоразм вилоятидаги ишончли вакили Баҳодир Бабажанов очиб, Алишер Қодировнинг таржимаи ҳоли билан таништирди.\nАлишер Қодиров хоразмлик сайловчиларни дастури билан таништирар экан, бугун барча партиялар, Президентликка номзодларга тарғибот-ташвиқот ишлари учун бир хил ва тенг шароитлар яратилганини таъкидлади.\n“Бугунги Ўзбекистонда сайловни юқори даражада ўтказишга сўнгги йилларда тубдан ўзгарган ҳокимиятнинг босими эмас, сайловчининг лоқайдлиги ёки сиёсий тафаккурининг заифлиги халақит бериши мумкин”, деди “Миллий тикланиш” номзоди.\nҚачон амалга оширилган ишларимиз самарали бўлади?\n“Бугунги шиддатли рақобат майдони бўлган дунёда мамлакатимизни оёққа турғазамиз, кучли ва рақобатбардош мамлакатга айлантирамиз. Лекин бу меҳнатни қадрлайдиган ва янада ривожлантирадиган авлодни тарбия қилмасак, амалга оширилган ишлар беҳудага кетади”, деди Қодиров.\nОдамларнинг ўз ҳуқуқ ва мажбуриятларини яхши билмаслиги.\n“Бугун одамларимиз ўз ҳуқуқ ва мажбуриятларини яхши билмаганидан битта муаммоси ўнтага айланмоқда!”, дейди Алишер Қодиров.\nИқтисодий ривожланиш учун қадриятлар қурбон қилинмаслиги керак!\n“Тажриба қадриятларини, маданияти ва ибратли анъаналарини унутган жамиятлар тўла бахтли бўла олмаётганини кўрсатмоқда. Иқтисодий ривожланиш учун қадриятлар қурбон қилинмаслиги керак!”, деган Алишер Қодиров.\nҲалолликни фарзандларимиз тарбиясига сингдиришимиз керак!\n“Коррупция билан курашяпмиз. Лекин таъмагир онг остини жазо билан ўзгартириб бўлмайди. Ҳалолликни аввало оилада, сўнгра боғчада фарзандларимиз тарбиясига сингдириб юборилиши керак”, деди Қодиров.\nTeglar:Алишер Қодиров, Миллий тикланиш, Хоразм


Оммабоп Pokemon Go ўйинига Ўзбекистон ҳудудида ҳам кириш мумкин бўлди | Бир пиёла чой\n← Хиллари Клинтонга ўтириб олган пашша ижтимоий тармоқда машҳур бўлиб кетди\n«- Салом, танишсак бўладими? — Аввал менинг кимлигимни билинг!» (Саволига муносиб жавоб йигитнинг кўзларини очди) →\nОммабоп Pokemon Go ўйинига Ўзбекистон ҳудудида ҳам кириш мумкин бўлди\nЭндиликда оммабоп Pokemon Go ўйинига Ўзбекистон ҳудудида ҳам кириш мумкин бўлди. Бу ҳақда Podrobno.uz ўйиннинг расмий сайтига асосан хабар бермоқда.\nЎйин расмий релизи шунингдек, Қирғизистон, Тожикистон, Туркманистон, Қозоғистон ва Мўғулистонда ҳам бўлиб ўтди. Мобил ўйинни Google Play ва iTunes’да юклаб олиш мумкин. У бепул тарқатилади, аммо ички ўрнатилган харидларга эга.\nЭслатиб ўтамиз, Pokemon Gо – “қўшимча реаллик” технологиясига асосланган бепул юклама бўлиб, у ерда рақамли ва ҳақиқий оламлар бирлашади. Бунга смартфон экранидаги тасвирни реал олам локацияси орқали гавдаланиши сабабдир. Ўйин ҳаракатлари турли ноодатий жойларда бўлиши мумкин. Шу сабабдан у жароҳатларга ҳам олиб келиши мумкинлигини ёддан чиқармаслик лозим.


Тошкентда калтакланган блогер Бозоров ва унинг онасининг хонадонлари тинтув қилинди\n30 март куни Ўзбекистондаги ҳуқуқни муҳофаза қилиш органлари ходимлари ўтган ҳафта калтакланган блогер Миразиз Бозоров яшаган квартирада тинтув ўтказдилар, деб ёзди "Фарғона" манбасига асосланиб.\nКвартира эгаси тезкор ходимларга эшикни очди, улар охир-оқибат Бозоровнинг ҳужжатлари ва компьютерини олиб кетишди. Бироқ, улар протокол тузишмади.\nЭртаси куни онасининг хонадонида тинтув ўтказилди. Ички ишлар вазирлиги ходимлари блогернинг видеокамерасини, фотокамераларини ва эски телефонларини ҳамда онасининг ишлаётган компьютерини олиб кетишди. Бу сафар протокол тузилди.\nМиразиз Бозоровни калтаклаш фактлари бўйича Жиноят кодексининг 105-моддаси 2-қисми («қасддан баданга ўртача оғир шикаст етказиш») билан жиноят иши қўзғатилди. Бир кун олдин нашрнинг манбалари блогернинг дўстларини туман ИИБда гувоҳ сифатида сўроқ қилиш учун чақиришганини, аммо улардан "фақат ЛГБТ тўғрисида" сўрашганини хабар қилишди.\nУнда бош мия очиқ ва ёпиқ жароҳатлари, ўнг қош соҳаси йиртилган жароҳати, кўкрак қафаси ва қорин соҳаси юмшоқ тўқималари лат ейиши, ўнг оёқ болдир суяги очиқ синиши жароҳатлари қайд этилган.\nБозоров Тошкент шаҳри марказидаги Амир Темур хиёбонида япон анимеси ва корейс поп мусиқаси мухлисларининг навбатдаги тадбирини ўтказмоқчи бўлган.


Нидерланд аҳолисининг учдан бири Украинани ЕИда кўришни истамаяпти\n16:37 16 Феврал 2019\n11:59 05.04.2016 (Янгиланган 12:10 05.04.2016) Ҳавола олиш\nНидерланд аҳолисининг учдан бири (33%) украинанинг ЕИбилан сиёсий ва иқтисодий бирлашувини қўллаб-қувватламайди. Ушбу маълумот Populus изланишлар компанияси томонидан ўтказилган сўров натижасида аниқланди.\nТОШКЕНТ, 5 апрел, Sputnik матбуот хизмати, — Sputnik.Мнения сўрови натижасига кўра, Нидерланд аҳолисининг учдан бири (33%) украинанинг ЕИбилан сиёсий ва иқтисодий бирлашувини қўллаб-қувватламайди. Ушбу маълумот Populus изланишлар компанияси томонидан ўтказилган сўров натижасида аниқланди.\nНидерланд мамалкатларида Европа Иттифоқи ва Украина орасида сиёсий ҳамда иқтисодий бирлашуви ҳақида референдум бўлиб ўтиши кутилмоқда. Бу Украина европа Иттифоқининг тўлақонли аъзоси бўлиши учун дастлабки қадамга айланиши керак. Sputnik ўтказган сўровга биноан Нидерланд аҳолисининг учдан бири – 33 %, яъни 3,5 млн киши Украина ва ЕИ бирлашувига қарши. Ушбу масалага бетараф бўлганлар сони ҳам кўпчилликни ташкил қилди – 28%, аниқ қарорга келмаганлар сони эса – 20 % ни ташкил қилди. Бирлашув тарафдорлари сони эса – 19%ни ташкил қилди.\nНидерланд аҳолисининг учдан бири Украина ЕИга қўшилишига қарши\nЕвропа аҳолиси олдин ушбу каби референдумлар Европанинг барча мамлакатларида ўтказиш тарафдори эканлигини билдирган эди. “Сиз Укрананинг ЕИ билан бирлашуви тарафдоримисиз” деган саволга Италияликларнинг 66 %, немисларнинг 63 % ва французларнинг 63 %, бошқа мамалкатлар билан бирлашиш масаласини умумхалқ референдумида орқали ҳал қилиш истагини билдирган эди.\nСўров Нидерланд мамлакатларида Populus тадқиқотлар компанияси томонидан 2016 йилнинг 4-9 март кунлари ўтказилди. Сўровда 1004 киши қатнашди. Сўралганлар 18 ёшдан катта бўлиб, уларнинг жинси, турар жойи, касби ҳам аниқланган.\nSputnik.Мнения лойиҳаси ҳақида\nSputnik.Мнения - жамоат фикрини ўрганишга қаратилган халқаро лойиҳа, ўз фаолиятини 2015 йилнинг январида бошлаган. Лойиҳа ҳамкорлари таниқли Populus, Ifop ва Forsa тадқиқотлар ўтказиш компанпияларидир. Sputnik.Мнения доимий равишда Европа ва АҚШда энг долзарб ижтимоий ва сиёсий масалалар бўйича жамоат фикрини ўрганиш билан шуғуллананди.\nSputnik (sputniknews.com) – ўнлаб мамлакатларда мултимедиа ахборот хаблари бўлган радио ва ахборот агентлигидир. Sputnik 30дан ортиқ тилларда ахборот агентлиги, радио эшиттиришлар олиб боради ва ижтимоий тармоқларда фаолият юритади. Янгиликлар лентаси кеча-кундуз инглис, араб, испан ва хитой тилларида чиқиб туради.\nSputnik.Мнениянинг бошқа изланишлари билан танишинг:


Сирдарёда тадбиркорни қийратган жиноий тўда аъзолари қўлга олинди - 14.02.2021, Sputnik Ўзбекистон\nТадбиркорлар ва фуқароларни товламачилик ва қўрқитиш йўли билан “улуш” олаётган тўда аъзолари ушланди. Уларнинг “Местный” ва “Боксёр” лақаби бўлган. 14.02.2021, Sputnik Ўзбекистон\nТОШКЕНТ, 14 фев — Sputnik. Сирдарё вилоятида тадбиркорга зўравонлик қилган жиноий тўда ҳибсга олинди. Бу ҳақда вилоят ИИБ матбуот хизмати хабар қилмоқда.Маълум қилинишича, 5 февраль куни хусусий тадбиркор Д.М. Сирдарё вилоятида онаси билан ўзининг “Малибу-2” автомашинасида кетаётганида йўлини “Нексия-2” автомашинада бир гуруҳ шахслар тўсади.Машинадан муқаддам бир неча маротаба судланган А.Э. (тахаллуси Местный) ўзининг 2 нафар ниқобли шериклари билан тушиб, Д.М.нинг бўйнига ўткир тиғли пичоқ тираб, зудлик билан 45 минг доллар беришини талаб қилади.Агар бу ҳақда ҳуқуқ-тартибот идораларига хабар қилса, уни онаси гувоҳлигида ўлдириб кетишлари ва ҳеч нарсадан қайтмасликларини айтишади. Унга бир неча кунга муҳлат беришади.Шундан сўнг А.Э. ўзи сингари муқаддам бир неча марта судланган Р.Б. (тахаллуси Боксёр) билан бирга жабрланувчи Д.М.нинг уйига бориб, талаб қилинган пуллардан 17 минг долларни зудлик билан топиб беришни ёки ҳозирда жазони ўтаётган танишларини чиқартиришни ёхуд гиёҳванд моддалари билан қамоққа олинган қариндошини ҳар қандай йўллар билан бўлса-да, жиноий жавобгарликдан озод қилишни талаб қилишади. Бўлмаса ўлдириш билан таҳдид қилишади.Ҳолат юзасидан ИИВ, ДХХ, Сирдарё вилояти ИИБ ҳамда ДХХ Сирдарё вилоят бошқармаси ходимлари тадбир ўтказган. Унда фуқаролар А.Э. ва Р.Б. жабрланувчи Д.М.дан товламачилик йўли билан талаб қилинган пуллардан бир қисми, яъни 10 минг долларни (кимёвий ишлов берилган) олган вақтида далиллар билан қўлга олинган.Таъкидланишича, хусусий тадбиркор Д.М. – Сирдарё вилоятида фаолият кўрсатувчи бир неча хусусий клиника, аптека, иссиқхона, автомобилларга ёнилғи қуйиш шохобчалари, тижорат дўконлари ва бошқа тармоқ савдо мажмуаларини ўз ичига олган МЧЖ раҳбаридир.Ҳозир Жиноят кодексининг 165-моддаси (Товламачилик) билан жиноят иши қўзғатган. Гумонланувчилар қамоққа олинган.Тергов ҳаракатлари олиб борилмоқда.\n© Sputnik / Фотобанкка ўтишРуки в наручниках.\nТадбиркорлар ва фуқароларни товламачилик ва қўрқитиш йўли билан “улуш” олаётган тўда аъзолари ушланди. Уларнинг “Местный” ва “Боксёр” лақаби бўлган.\nТОШКЕНТ, 14 фев — Sputnik. Сирдарё вилоятида тадбиркорга зўравонлик қилган жиноий тўда ҳибсга олинди. Бу ҳақда вилоят ИИБ матбуот хизмати хабар қилмоқда.\nМаълум қилинишича, 5 февраль куни хусусий тадбиркор Д.М. Сирдарё вилоятида онаси билан ўзининг “Малибу-2” автомашинасида кетаётганида йўлини “Нексия-2” автомашинада бир гуруҳ шахслар тўсади.\nМашинадан муқаддам бир неча маротаба судланган А.Э. (тахаллуси Местный) ўзининг 2 нафар ниқобли шериклари билан тушиб, Д.М.нинг бўйнига ўткир тиғли пичоқ тираб, зудлик билан 45 минг доллар беришини талаб қилади.\nАгар бу ҳақда ҳуқуқ-тартибот идораларига хабар қилса, уни онаси гувоҳлигида ўлдириб кетишлари ва ҳеч нарсадан қайтмасликларини айтишади. Унга бир неча кунга муҳлат беришади.\n© Сирдарё вилояти ИИБ матбуот хизматиТадбиркорлар ва фуқароларни товламачилик ва қўрқитиш йўли билан “улуш” олаётган тўда аъзолари ушланди.\n© Сирдарё вилояти ИИБ матбуот хизмати\nШундан сўнг А.Э. ўзи сингари муқаддам бир неча марта судланган Р.Б. (тахаллуси Боксёр) билан бирга жабрланувчи Д.М.нинг уйига бориб, талаб қилинган пуллардан 17 минг долларни зудлик билан топиб беришни ёки ҳозирда жазони ўтаётган танишларини чиқартиришни ёхуд гиёҳванд моддалари билан қамоққа олинган қариндошини ҳар қандай йўллар билан бўлса-да, жиноий жавобгарликдан озод қилишни талаб қилишади. Бўлмаса ўлдириш билан таҳдид қилишади.\nҲолат юзасидан ИИВ, ДХХ, Сирдарё вилояти ИИБ ҳамда ДХХ Сирдарё вилоят бошқармаси ходимлари тадбир ўтказган. Унда фуқаролар А.Э. ва Р.Б. жабрланувчи Д.М.дан товламачилик йўли билан талаб қилинган пуллардан бир қисми, яъни 10 минг долларни (кимёвий ишлов берилган) олган вақтида далиллар билан қўлга олинган.\n© Сирдарё вилояти ИИБ матбуот хизматиТадбиркорлар ва фуқароларни товламачилик ва қўрқитиш йўли билан “улуш” олаётган тўда аъзолари ушланди\nТаъкидланишича, хусусий тадбиркор Д.М. – Сирдарё вилоятида фаолият кўрсатувчи бир неча хусусий клиника, аптека, иссиқхона, автомобилларга ёнилғи қуйиш шохобчалари, тижорат дўконлари ва бошқа тармоқ савдо мажмуаларини ўз ичига олган МЧЖ раҳбаридир.\nҲозир Жиноят кодексининг 165-моддаси (Товламачилик) билан жиноят иши қўзғатган. Гумонланувчилар қамоққа олинган.


Meizu Zero расман намойиш қилинди – ҳеч қанақа тугмача, динамик, SIM-карта уячаси ва порти бўлмаган илк смартфон! - Terabayt.Uz\nХитойдаги технологик компаниялардан бири – Vivo умуман бирорта ҳам порти ва тугмачаси бўлмаган смартфон тайёрлаганини айтиб, унинг тақдимотига тайёрланаётган эди. Аммо кутилмаганда Meizu ҳам отни қамчилаб қолди – ҳамюртидан аввал худди шундай қурилмасини расман намойиш этди!\nЎҚИНГ: Meizu Zero – мутлақо тугмачасиз ва тирқишсиз биринчи смартфон илк «жонли» суратда!\nMeizu Zero деб номланган ушбу ҳақиқий инновацион қурилма ҳар қандай тирқишлардан холи илк Android-смартфон сифатида тарихга кирди. Бошқа моделлардан фарқли равишда, унинг корпусида кўпгина одатий унсурлар йўқ. Масалан – унга бармоқ изи сканери, динамик ва микрофон умуман ўрнатилмаган. Уларнинг барча вазифаларини эса биттагина AMOLED-дисплей бажаради!\nДиагоналига 5,99 дюймлик мазкур экран mSound 2.0 технологиясини қўллаган ҳолда ишлаб чиқилган. Meizu Technology вице-президенти Ли Нан (Li Nan) таъкидлашича, бундай дисплейдан эшитиш учун қулоққа айнан битта нуқтасини тўғрилаш шарт эмас. Ҳатто қулоққа смартфоннинг орқа панелини тутган ҳолда ҳам бемалол гаплашавериш мумкин.\nТабиийки, ноодатий смартфоннинг корпуси ҳам ўзгача: у «unibody» технологияси асосида яратилган бўлиб, керамик қопламага эга. Шу туфайли ҳамда тирқишлари йўқлиги эвазига смартфонни IP68 стандартига кўра чанг ва сувдан ҳимоялаш унча қийин бўлмаган.\nMeizu Zero яратувчилари олдида турган асосий масалалардан бири – аккумуляторни қувватлаш эди. Ҳеч қанақа USB-порт қўлланмагани учун унга симсиз қувватлаш технологиясини татбиқ этишган. Мазкур моделда 18 ваттгача қувват узатиш йўлга қўйилган, демак, Meizu Zero батареясининг қувват олиш тезлиги оддий смартфонларнинг симли қувватланиш тезлигидан паст бўлмайди. Компаниянинг фахр билан таъкидлашича, симсиз қувватлашнинг ушбу технологиясини ишлаб чиқишга икки йил вақт сарфланган ва у нақ 75 та патент билан муҳофаза этилган!\nСмартфонда SIM-карта уячаси ҳам йўқ – унинг ўрнига eSIM технологияси қўлланган, қулоқчин улаш учун эса Bluetooth интерфейсидан фойдаланилади. Корпуснинг ён тугмачалари ўрнига ўша ҳудудларда сенсор юзалар жойланган бўлиб, улар босишнинг қанчалик кучли эканини ҳам фарқлайди.\nИнқилобий девайснинг асосий камераси худди Meizu 16 моделидаги каби – 12 мегапикселлик Sony IMX 380 ва 20 мегапикселлик Sony IMX 350 датчиклари. Олд камеранинг аниқлиги эса 20 мегапикселни ташкил этади.\nMeizu Zero ҳозирча якка кристалли Snapdragon 845 процессори базасида яратилган. Лекин, Ли Нан сўзларига кўра, Qualcomm Snapdragon 855 чипи оммавий тарзда кенг миқёсда етказиб берила бошлагач, тирқишсиз смартфон ҳам дарҳол унга «кўчиб ўтади». Бундан ташқари, инқилобий гаджет антеннаси бошиданоқ 5G тармоғига мосланган, демак, Meizu Zero’нинг кейинги варианти бешинчи авлод уяли алоқа тармоғини ҳам қўллаб-қувватлайдиган бўлиши эҳтимолдан холи эмас.\nМазкур смартфонда LPDDR4X туридаги тезкор хотира қўлланган, аммо компания ҳозирча унинг ҳажмини айтмаган. Сабаби оддий – Meizu ҳозирча бу қурилмасини бозорга чиқаришга тайёр эмас. Эҳтимол, йилнинг кейинги чорагида уни янгиланган вариантда – Snapdragon 855 чипи билан тўлақонли тақдим этишар ва сотувга ҳам чиқаришар.\nҲозирча эса унинг рақибини кутамиз – уни эртагаёқ тақдим этишади.


Ўзбекистонда доллар курси яна ошди - 22.10.2018, Sputnik Ўзбекистон\nЎтган ҳафтада доллар курси 26,96 сўмга кўтарилиб, 8208,04 сўм ташкил қилганди. 22.10.2018, Sputnik Ўзбекистон\nЎтган ҳафтада доллар курси 26,96 сўмга кўтарилиб, 8208,04 сўм ташкил қилганди.\nТОШКЕНТ, 22 окт - Sputnik. Марказий банк хорижий валюталарнинг сўмга нисбатан 23 октябрь кунидан бошлаб янги қийматини белгилади.\nДоллар курси ўтган ҳафтага нисбатан 18,06 сўмга кўтарилиб, 8226,10 сўм ташкил қилди.\nЕвро курси эса 19,42 сўмга тушиб, 9 470,71 сўмни ташкил қилди.\nРоссия рубли 1,91 сўмга ортди ва 125,76 cўмни ташкил қилди.


Газета СБХ / 2013 год / № 8 / Хориж тажрибаси\nВладимир Путин ўзининг сайлов кампанияси вақтида бухгалтерия ҳисоби юритилишини соддалаштиришга ваъда берган эди. Ҳатто кичик бизнес ва якка тартибдаги тадбиркорлар учун ҳисоботларни бутунлай бекор қилиш тўғрисида сўз борди. Ҳукумат 1 ноябргача президентга ўз таклифларини тақдим этиши керак эди. Молия вазирлиги президентнинг топшириғини бажарди, бироқ у тўлиқ ва кўнгилдагидек бўлиб чиқмади.\nНАЗОРАТСИЗ ИЛОЖИ ЙЎҚ\nҲукуматдаги ҳамкасблар, солиқчилар ва ҳуқуқни муҳофаза қилувчилар билан маслаҳатлашиш натижасида Молия вазирлигидагилар бухгалтерия ҳисоботини юритишдан ҳеч кимни: оммавий компанияларни ҳам, кичик ва солиқ солишнинг соддалаштирилган тизимини қўллайдиган компанияларни ҳам озод қилиш мумкин эмас деган қарорга келишди. Буни юридик шахснинг бухгалтерия ҳисоботини тузиш мажбурияти Фуқаролик кодекси ва кўплаб бошқа қонунларда мустаҳкамланганлиги билан асослашди. Кўпгина меъёрлар фақат бухгалтерия ҳисоби ахбороти асосида ишлайди. Ҳисоботсиз соф активларни капитал миқдори билан қиёслаш, фойдани тақсимлаш, йирик битим натижасида учинчи шахс фойдасига воз кечиладиган мол-мулкни белгилаш ёки жамиятдан чиқаётган иштирокчининг улушини аниқлаш мумкин эмас. Банкротлик таомилини назорат қилиш ва монополияга қарши чоралар кўриш учун компания бозорда устун мавқедалигини аниқлаш мушкул.\nҲисобот юритиш мажбуриятларининг бекор қилиниши БМТнинг коррупцияга қарши конвенцияси, пулларни ҳалоллаш, терроризмни молиялаштиришга қарши курашувчи халқаро стандартлар ва бошқа халқаро битимларга зиддир.\nМолия вазирлиги кўпгина компаниялар ва уларнинг айрим тоифалари: кичик корхоналар, нотижорат ташкилотлари, баъзи федерал давлат унитар корхоналари (ФДУК), якка тартибдаги тадбиркорлар ва «Сколково» инновация маркази резидентларининг ишини енгиллаштириш учун етарлича иш қилинди деб ҳисоблайди.\nИюнь ойининг охирида қабул қилинган тузатишларга кўра 2013 йилнинг\n1 январидан бошлаб компаниялар солиқ хизматига чораклик ҳисобот тақдим этиш мажбуриятидан озод қилинди ва фақат йиллик ҳисобот қолдирилди. Бу эса компанияларнинг юкини икки баравар енгиллаштирди. Халқаро стандартлар (МҲХС) жорий этилиши туфайли сентябрь ойининг ўртасида консолидацияланган молиявий ҳисобот тузиш стандартлари ўз кучини йўқотди. Энди ҳисоботлар такрорланмайди.\nКичик бизнес учун соддалаштирилган йиллик бухгалтерия ҳисоботи тизими амал қилмоқда. Август ойининг ўртасидан эса баланс ҳамда фойда ва зарарлар тўғрисида ҳисоботнинг соддалаштирилган шакллари ҳам жорий этилди. 2012 йилдан ижтимоий йўналтирилган нотижорат ташкилотлари баъзи талаблардан озод қилинди. Умумий тизим бўйича солиқ тўлайдиган ёки махсус солиқ режимини қўллайдиган якка тартибдаги тадбиркорлар бухгалтерия ҳисобини юритмасликлари мумкин.\nЯҚИН ВАҚТ ИЧИДА БАЖАРИЛАДИ\nМолия вазирлиги Солиқ кодексига тузатишлар тайёрлади, улар солиқ ҳисоботида бухгалтерия ҳисоби ҳужжатларидан фойдаланиш имконини беради. Президент ҳам, бош вазир ҳам бир неча марта қўшалоқ ҳисоботни бекор қилиш тўғрисида фикр билдирдилар, бироқ молия вазирлиги солиқ ҳисоботини бутунлай бекор қилишдан бош тортяпти.\n1 январдан бошлаб бухгалтерия ҳисоботини «бир дарчадан» қоидаси бўйича тақдим этиш мумкин. Компания ҳисоботнинг ягона нусхасини Росстатнинг ўзи жойлашган ҳудуддаги бошқармасига юбориши керак. Молия вазирлигининг идоралари эса ахборотни статистика органларидан оладилар. Фойдаланувчилар давлат хизматлари сайти орқали ҳисоботни оладилар.\nҚурилиш ёки туризм соҳасида алоҳида шарт-шароитлар амал қилиши туфайли баъзи компаниялар ҳисоботни бошқа хизматларга ҳам юборишларига тўғри келяпти. Молия вазирлиги ушбу меъёрларни бекор қилиш ва тармоқ идоралари олдида йилда фақат бир марта ҳисобот топшириш имкониятини беришни таклиф қиляпти.\nШунингдек Маъмурий ҳуқуқбузарликлар тўғрисидаги кодексга ўзгартиришлар лойиҳаси тайёрланди, улар бухгалтерларни ҳисоботдаги хатолар учун жавобгарликдан, агар уларнинг ўзлари хатоларни топган ва тузатилган вариантни юборган бўлсалар, озод қилади. Ҳужжат келишилиб, ҳукуматга тақдим этилган.\nДаромадлар ва харажатлар ҳисобини алоҳида-алоҳида юритишга компанияларнинг салмоқли ресурслари сарфланяпти. Иссиқлик таъминоти ва электр энергетикаси, алоқа, сув таъминоти бозорларининг иштирокчилари, давлат буюртмасини бажарадиган, денгиз қирғоғидаги конларни қидирувчи ва кавлаб олиш қийин бўлган нефтни қазиб олувчи компаниялар шундай қилишга мажбурлар. Улар жуда батафсил ҳисоботлар тузадилар, улар умумий ҳисоботнинг айрим маълумотларини такрорлайди ёки батафсиллаштиради. Компанияларнинг харажатлари ўсмоқда, ходимларнинг иши ортмоқда, бунинг муҳимлиги эса – шубҳали. Молия вазирлиги ушбу талабларни бекор қилиш ёки фавқулодда ҳолларда қолдиришни таклиф этяпти.\nАгросаноат мажмуаси компаниялари ва кредит ташкилотлари нафақат бухгалтерия ҳисоботи, балки махсус ҳисобот юритишга мажбурлар, бу ҳисобот кўпинча биринчисини такрорлайди. Уни бекор қилиб бўлмаса-да, лоақал соддалаштириш таклиф қилиняпти.\nИқтисодий ривожланиш вазирлиги ҳам нотижорат ташкилотлари учун янги тузатишларни тайёрлади, улар кейинги йилдан бошлаб бухгалтерия ҳисоби юритилишини соддалаштиради.\n«Сколково» технопарки резидентлари учун бухгалтерия ҳисобининг соддалаштирилган режимини жорий этиш таклиф қилиняпти, у асосий воситалар, номоддий активлар, даромадлар ва харажатларни ҳисобга олишни тақозо этади.\nДавлат буюртмачилари бўлган ФДУКлар учун бухгалтерия ҳисоби юритиш ва бюджет ҳисоботини тузиш мажбуриятини бекор қилиш таклиф этиляпти. Бу ишни, улардан ташқари, бюджет маблағларининг асосий тасарруфчилари – вазирлик ва идоралар ҳам қиладилар. Молия вазирлиги истиқболда давлат компанияларининг барча ҳисоботлари электрон шаклда «Электрон бюджет» тизимига тақдим этилишини кўзламоқда.\nКирилл ПАРФЁНОВ, Банк бухгалтерлари клубининг президенти:\n– Бухгалтерия ҳисоботини юритиш ҳаддан ташқари тартиблаштирилган. Фикримча, соддалаштирилган режимга эга бўлганлар учун даромадлар ва харажатлар дафтарлари етарли. Кўп компанияларнинг бухгалтерия ҳисоби соддалаштирилиши ва энг кам даражага келтирилиши керак. Агар биз МҲХС бўйича ишлашни хоҳласак, улар ҳисоб эмас, балки ҳисобот стандартлари эканлигини ва уни корхона учун қулай тарзда олиш кераклигини тушунишимиз керак.\nАсосий вазифа – бизнес юкини енгиллаштириш. Ҳозир вақти-вақти билан ишлаётган корхона ҳар чоракда кўп қоғозларни, шу жумладан бўш шаклларни топшириши ва почта орқали юбориши шарт. Электрон шаклда ҳисобот бериш учун ҳаммада ҳам имконият бор деб бўлмайди. Давлат аввалига қишлоқларга Интернет ўтказиши керак.\nБухгалтерия ҳисобининг зарурлигини капитал ва соф активларни ҳисоблаш лозимлиги билан изоҳламоқчи бўладилар. Бироқ ҳамма ҳам ҳозир уларни ўзи ҳисобламайди, балки уларни махсус ташкилотларга топширади.\nАгар биз солиқ солиш мақсадлари тўғрисида гапирсак, у ерда махсус режимлар ва ҳисобот регистрлари мавжуд. Улар бухгалтерия ҳисоботига мос тушиши ёки тушмасликлиги мумкин. Ушбу маълумотлар солиқ солинадиган базани олиб бориш ва солиқларни ўтказиш имконини беради. Бошқарув ҳисоботи эса корхонанинг ўз иши, у ҳар доим ҳам бухгалтерия ҳисоби меъёрларига тўғри келмайди. Мол-мулк солиғи бухгалтерия ҳисобига боғлиқ, бироқ бандни қайтадан формулировка қилиб, уни осонгина алмаштириш мумкин.\nШу сабабли бухгалтерия ҳисоби кимга кераклиги унчалик аниқ эмас. Корхоналарнинг эгаларига у талаб этилмайди, давлат эса фақат солиқ солиш қисмида уларнинг ишига аралашиши лозим. Бироқ бунинг учун махсус меъёрлар бор...\nПОРА УЧУН БАНКНОТА\nҲиндистоннинг 5th Pillar жамоат ташкилоти коррупцияга қарши курашишнинг ўзига хос усулини ўйлаб топди. 2010 йилда у пора тама қилувчи амалдорларга бериш тавсия қилинадиган 0 рупияли қоғоз пулни бир миллионлик адад билан босиб чиқарди.\nТашқи кўринишдан купюра ҳақиқий пулга ўхшайди, бироқ Махатма Ганди портрети остида иккита ёзув бор: «Барча даражадаги коррупцияни илдизи билан қуритинг» ва «Мен пора олмаслик ва бермасликка ваъда бераман».\nХалқ ўртасида пуллар бир лаҳзада тарқаб кетди. Шундай купюра топширилган амалдорлар дарҳол пора учун жавобгарлик ва, ҳиндулар учун энг муҳими, ёмон кармани эслаб қолишди. Гувоҳлар кекса ҳинд аёли ерга эгалик қилиш тўғрисидаги ҳужжатни бир ярим йилдан бери ололмаганлиги ҳақида ҳикоя қилишади. Бироқ сеҳрли пул олганидан кейин амалдор кампирни чой билан меҳмон қилиб, шу заҳоти талаб қилинаётган ҳужжатни имзолаган.


Россиянинг Калининград вилоятида ўзбекистонлик уч муҳожир бир аёлни зўрлаганликда айбланмоқда\n04 август 2021, Тошкент вақти: 11:34\nКалининград вилоятида уч нафар муҳожир гуруҳ бўлиб маҳаллий аёлни зўрлаганликда айбланмоқда. Мазкур воқеа юзасидан жиноят иши очилган.\nТАССнинг Калиниград вилоят Тергов қўмитасига таяниб хабар беришича, аёлни зўрлаган шахслар Ўзбекистон фуқароларидир.\nБилдирилишича, 20,22 ва 23 ёшли Ўзбекистон фуқаролари 15 июль куни Мамоново шаҳридаги балиқ-консерва комбинати ётоқхонасида дугонасининг олдига меҳмонга келган 34 ёшли маҳаллий аёлни куч ишлатиб жинсий алоқага мажбурлашган.\nШундан сўнг аёл полицияга мурожаат қилган. Полиция ходимлари тезкорликда Ўзбекистон фуқароларини қўлга олган.\n“Қўлга олинганлар ҳибсда сақланмоқда. Улар жиноят содир этишганини тан олишди”,- дейилади хабарда.